Ўзбекистон Республикаси Адлия вазирлиги - Халқ билан мулоқот ва инсон манфаатлари йилида адлия идоралари томонидан қандай ишлар амалга оширилмоқда?\n10:15:32 (GMT +5), Яш, 26 июн 2022\nМуаллиф : Норгул Абдураимова, ЎзА\nУшбу қомусий тамойиллар Халқ билан мулоқот ва инсон манфаатлари йилида мукаммал равишда рўёбга чиқарилмоқда. Бу борада мамлакатимиз адлия идоралари томонидан қандай ишлар амалга оширилмоқда?\nЎзА мухбирининг Ўзбекистон Республикаси адлия вазири Русланбек Давлетов билан суҳбати шу ҳақда бўлди.\n– Бош қомусимизда биринчи ўринда инсон ва фуқароларнинг асосий ҳуқуқлари, эркинликлари ва бурчлари ва ундан кейин давлат органлари ва уларнинг ҳуқуқ ва мажбуриятлари ўз аксини топган, – дейди Р.Давлетов. – Халқ давлат ҳокимиятининг бирдан бир манбаи эканлиги, жамият ва давлат ҳаётининг энг муҳим масалалари халқ муҳокамасига тақдим этилиши давлат органларининг халқимиз олдида масъуллигидан далолат беради.\nПрезидентимиз Шавкат Мирзиёев олиб бораётган ислоҳотларнинг мазмун-моҳиятида ҳам айнан шу маъно мужассамланган. Давлатимиз раҳбарининг ҳар бир ҳаракати, фикр ва мулоҳазалари, айниқса “халқ давлат идораларига эмас, давлат идоралари халқимизга хизмат қилиши керак” деган сўзлари, Конституциямизнинг 2-моддасидаги қоиданинг ёрқин амалий ифодасидир.\nҲаракатлар стратегияси асосида қабул қилиниб, амалга оширилаётган “Халқ билан мулоқот ва инсон манфаатлари йили” Давлат дастури орқали мазкур конституциявий нормалар ўзининг янги сифат ва самара босқичига кўтарилганини бугунги кунда бутун дунё тан оляпти.\nХалқ билан мулоқотнинг янги концепцияси эълон қилиниши, Президентимизнинг Виртуал қабулхонаси ва Халқ қабулхоналари ташкил этилиши, уни бошқариш учун яхлит вертикал тизимнинг жорий этилиши, шунингдек, фуқароларининг дунёқарашини бутунлай ўзгартирган муваффақиятли фаолияти, буларнинг барчаси шундай катта аҳамиятга эга бўлдики, кўплаб олимлар ва экпертлар мазкур янги феномен соҳадаги назарий асосларни қайта кўриб чиқишни тақозо қилаётганини таъкидламоқда.\nМамлакатимизда сўнгги бир йилда олиб борилган самимий ва очиқ мулоқот, оммавий ахборот воситаларининг фаоллашиши, информацион соҳанинг шиддатли ривожи жамиятни батамом ўзгартирди. Бу одамларнинг жамият ва давлат ишларини бошқаришдаги иштироки, фуқаролик фаоллигининг ошганлигида яққол намоён бўлмоқда.\nАдлия органлари ўз навбатида давлат институтининг бир бўлаги сифатида юкланган вазифаларни бажаришда конституциявий тамойилларга таянган ҳолда фуқароларнинг талаби, келажакда кутаётган умидлари ва истакларидан келиб чиқиб ўзининг саъй-ҳаракатларини инсон манфаатларини тўла таъминлашга йўналтирмоқда.\nАдлия вазирлиги тизимида инсон ҳуқуқларини ҳимоя қилиш изчил йўлга қўйилган. Жорий йилнинг 9 ойи мобайнида адлия идораларига бу йўналишда 3,2 мингга яқин жисмоний ва юридик шахс мурожаат қилди. Уларнинг аксарияти қаноатлантирилиб, мингга яқин шахснинг бузилган ҳуқуқлари тикланди.\nФуқаролар манфаатларини кўзлаб судларга 440 даъво аризаси ҳамда аниқланган қонунбузилиш ҳолатлари юзасидан 180 маъмурий ва 11 жиноий жавобгарликка тортиш юзасидан таклифлар киритилди.\nЎтказилган мониторинг ва назорат тадбирлари давомида тегишли идораларга киритилган тақдимнома ва огоҳномалар натижасида 46 ноқонуний ҳужжат ижроси тўхтатилди ва бекор қилинди. 527 мансабдор шахс тегишли интизомий жазога тортилди. Шулардан 84 нафари эгаллаб турган вазифасидан озод этилди.\nБунда асосий эътибор фуқаронинг бузилган ҳуқуқларини тиклашгина эмас, балки уларнинг ҳуқуқлари бузилишининг олдини олишга қаратилмоқда.\nХалқ билан ўтказилаётган очиқ мулоқотлар ҳамда жисмоний ва юридик шахслардан келиб тушаётган мурожаатларни таҳлил қилиш натижаларига кўра, амалдаги қонун ҳужжатларига қўшимча ва ўзгартишлар киритиш бўйича лойиҳалар ишлаб чиқилмоқда.\nФуқароларнинг ҳаётий муаммоларини, яъни яқин қариндошлари ёки ўзининг судланганлиги муносабати билан ишга қабул қилишни рад этиш ҳолатларининг олдини олиш мақсадида Меҳнат кодексининг 78-моддасига шахсни ишга қабул қилишни ғайриқонуний равишда рад этишни тақиқловчи норма белгилаш бўйича қонун лойиҳаси ишлаб чиқилди.\nБу эса, ватанпарвар, ташаббускор, билимли, интилувчан фуқароларнинг меҳнат қилиш ва эркин касб танлаш каби конституциявий ҳуқуқларини тўлиқ таъминлашга хизмат қилади.\n– Аҳолининг фуқаролик ҳолати далолатномаларини ёзиш (ФҲДЁ) бўлимлари, нотариат ва адвокатурага кундалик турмушда кўпроқ иши тушади. Бу тизимларда одамларга қулайлик яратиш, манфаатларини таъминлаш қай даражада?\n– Мазкур йўналишлар адлия органларининг бевосита фуқароларга хизмат кўрсатадиган соҳаларидир. Ҳозирда улардаги хизмат кўрсатиш сифати ва ҳолати, албатта, бизни ҳам, халқимизни ҳам қониқтирмайди. Шунинг учун бу соҳаларни янада такомиллаштиришга устувор вазифа сифатида қаралмоқда.\nФуқароларимиз ушбу идораларга борганида навбат кутиб қолмаслиги, уларга тез ва сифатли хизмат кўрсатилишини таъминлашга алоҳида эътибор қаратилмоқда. Бу борада давлатимиз раҳбарияти томонидан қатъий вазифалар қўйилган.\nАйни пайтда тизимда замонавий ахборот-коммуникация технологияларидан кенг фойдаланган ҳолда туғилганлик, никоҳ ҳақида, никоҳдан ажралганлик ва бошқа далолатнома ёзувларини электрон шаклда тўлдириш жорий этилди. Бу эса фуқароларнинг тез жавоб олишини таъминлаш билан бирга ҳуқуқий ёрдам кўрсатишга кетадиган вақт сарфини қисқартирди. Масалан, фуқаролик ҳолати далолатнома ёзувини қайд этиш учун кетадиган вақт ўртача 7 дақиқагача қисқарди ҳамда далолатнома ёзувини тўлдиришда йўл қўйилиши мумкин бўлган хатоларнинг олди олинишига эришилди.\n“ФҲДЁ ягона электрон архиви” дастурий таъминотига қайд этилган фуқаролик ҳолати далолатнома ёзувлари киритилиб, ягона база шакллантирилмоқда. Мазкур дастур келгусида тегишли манфаатдор ташкилотлар билан интеграция қилинади. Жумладан, Соғлиқни сақлаш ва Ички ишлар вазирликлари электрон базалари билан маълумотларни электрон шаклда алмашиш фуқаролар ва ФҲДЁ органлари томонидан сарфланган вақтнинг тежалиши ҳамда ҳужжатларни расмийлаштиришда турли хил тафовутларга йўл қўйилишининг олди олинади.\nҲозирги кунда далолатнома ёзувларини қайд этиш билан боғлиқ давлат божи, герб йиғими ва пуллик хизматлар тўловларини биллинг системаси орқали амалга ошириш, фуқаролар томонидан Ягона интерактив давлат хизматлари порталидаги шахсий кабинети орқали ФҲДЁ органларига мурожаат қилиши, ФҲДЁ органи мудири қабулига онлайн ёзилиши механизми яратилмоқда. Мазкур масалалар бўйича манфаатдор ташкилотлар билан ҳамкорликда норматив-ҳуқуқий ҳужжатларга ўзгартириш киритиш ва мавжуд электрон дастурлар бўйича интеграция ишлари амалга оширилаётир.\nКейинги уч йилда мамлакатимиз бўйича 36 янги ФҲДЁ органи биноси қурилди, 23 бино капитал таъмирланди. Ушбу биноларнинг қурилиши миллий ва замонавий меъморчилик анъаналарини ўзида уйғунлаштиргани билан давр талабларига тўлиқ жавоб беради.\nНотариат институтига тўхталадиган бўлсак, нотариуслар фақат низосиз бўлган фактларни тасдиқлайди. Чунки, нотариал ҳаракатни расмийлаштиришда тарафлар нотариусга ўз хоҳиш-иродаларига кўра ҳамда битимларни тасдиқлаш учун зарур бўлган ҳужжатлар ва белгиланган тўловларни тўлаган ҳолда мурожаат этади.\nҲозир мамлакатимизда 541 давлат нотариал идорасида 749 нафар нотариус фаолият кўрсатмоқда. Нотариусларга бўлган мурожаатлар таҳлили шуни кўрсатадики, 2013-2014 йилларда 4,5 миллион, 2015-2016 йилларда 5 миллион, 2017 йилнинг 6 ойи давомида 3 миллиондан зиёд нотариал ҳаракатлар амалга оширилган.\nБугунги кунда Адлия вазирлиги томонидан нотариат идораларининг келажаги, уларнинг 5 йил, 10-15 йилдан кейинги истиқболларини таҳлил қилган ҳолда, бошқа ривожланган давлатларнинг тажрибаси, уларнинг ютуқлари ва камчиликлари ўрганилиб, бу соҳада халқимизни қийнаётган муаммолар ва йўл қўйилаётган қонунбузилишларнинг олдини олувчи, нотариат идораларининг муаммони судгача ҳал этувчи институт сифатидаги мавқеини ошириш бўйича чора-тадбирлар амалга оширилмоқда.\nШунга кўра, нотариусларнинг ўз касб мажбуриятларини лозим даражада бажаришига шароит яратиш, фуқароларнинг ортиқча оворагарчилигининг олдини олиш мақсадида Давлат нотариал идораларида жисмоний ва юридик шахсларнинг мурожаатларини навбатма-навбат қайд этиш тартиби жорий этилди. Унга асосан, жисмоний ва юридик шахслар нотариал идораларга бевосита келиб, телефон ёки интернет орқали ўзлари учун қулай ва аниқ вақтда нотариус қабулига ёзилиши мумкин.\nШунингдек, Ўзбекистон Республикаси Вазирлар Маҳкамасининг 2017 йил 27 февралдаги қарорига асосан, нотариат идоралари томонидан кўчмас мулкнинг олди-сотди, айирбошлаш ва ҳадя қилиш битимларини нотариал тасдиқлашда идоралараро электрон ҳамкорликни қўллаган ҳолда маълумотлар олишнинг янги тартиби “Нотариус” автоматлаштирилган ахборот тизими жорий этилиб, 2017 йил 1 июлдан бошлаб Тошкент шаҳрида ишга туширилди. Бу тартиб Ўзбекистон Республикасининг барча ҳудудида 2018 йил 1 июлдан бошлаб амалга оширилади.\nНатижада солиқлар, коммунал хизматлар ва электр энергия бўйича қарздорлик йўқлиги, бино ва иншоотларнинг тегишлилиги ҳақидаги маълумотларни фуқаролар томонидан қоғоз кўринишида йиғиш амалиётига чек қўйилди. Бунинг ўрнига эса ушбу маълумотларни нотариуслар идоралараро электрон ҳамкорлик тизими орқали аниқ вақт режимида мустақил олиш имконияти яратилди.\nНотариат соҳасидаги ислоҳотлар нотариал ҳаракатларни амалга оширишдан манфаатдор бўлган жисмоний ва юридик шахсларнинг қонуний ҳуқуқларини янада мустаҳкамлашга, нотариусларнинг эса уларга мурожаат этган шахслар олдидаги мажбуриятларини виждонан ва ҳалол бажаришига хизмат қилмоқда.\nАдлия идорасига келган ҳар бир фуқаро бу маскандан рози бўлиб кетиши биз учун жуда муҳимдир.\nАдвокатурага келсак, 2017 йилнинг 1 июль ҳолатига адвокатлик фаолияти билан шуғулланувчилар сони 4,2 минг нафардан ошди. Ушбу даврда адвокатлар ҳамда жисмоний ва юридик шахслар ўртасида юридик ёрдам кўрсатиш тўғрисида 95 мингга яқин битим ҳамда шартнома тузилган. Адвокатларимиз ҳимоя ҳуқуқини таъминлаш бўйича барча имкониятлардан фойдаланмоқда.\n– Тадбиркорлик соҳаси мамлакатимиз тараққиётида муҳим ўрин тутаётган бўғин бўлиб, уларнинг ҳуқуқларини таъминлашга Конституциямизда ҳам алоҳида эътибор қаратилган. Адлия идораларига бу борада қўйилган масъулият ижроси амалда қандай таъминланмоқда?\n– Конституцияда иқтисодий фаолият, тадбиркорлик ва меҳнат қилиш эркинлиги, барча мулк шаклларининг тенг ҳуқуқлилиги ва ҳуқуқий жиҳатдан баб-баравар муҳофаза этилиши кафолатланган.\nТадбиркорлик субъектлари самарали фаолият кўрсатиши учун қулай ҳуқуқий ва ташкилий шарт-шароитлар яратиш мақсадида жорий йилнинг ўтган даври мобайнида 5 норматив-ҳуқуқий ҳужжат лойиҳаси ишлаб чиқилди ҳамда амалдаги қонун ҳужжатларини такомиллаштириш юзасидан 20 дан ортиқ таклиф киритилди.\nТекширишларни рўйхатга олиш китобининг электрон шакли ҳамда мобиль версияси амалиётга жорий этилгани назорат қилувчи органлар томонидан тадбиркорлик субъектларининг фаолиятига ноқонуний аралашувларнинг олдини олиш ва тезкорлик билан бартараф этишда муҳим омил бўлмоқда.\nЎтган давр мобайнида тадбиркорлик субъектларининг манфаатларини кўзлаб судларга 16 миллиард сўмдан ортиқ маблағни ундириш мақсадида 444 даъво аризаси киритилди. Идора ва ташкилотларнинг 300 ноқонуний қарори бекор қилинди. 280 дан ортиқ шахс маъмурий, 780 дан ортиқ шахс эса интизомий жавобгарликка тортилди.\nШу ўринда бир мисолга эътибор қаратсак: “Samarqand England Eco-Medical” қўшма корхонасининг мавжуд имтиёздан фойдалана олмаганига оид мурожаати кўриб чиқилди. Корхона Корея Республикасидан гранулали полипропилен хомашёсини импорт қилган. Бироқ унга бу жараёнда божхоначилар томонидан имтиёз қўлланилмаган. Самарқанд вилояти божхона бошқармасидан қўшимча қиймат солиғи сифатида ундирилган 154 миллион сўмни қўшма корхонага қайтариш юзасидан судга даъво аризаси киритилди. Самарқанд шаҳар иқтисодий судининг ҳал қилув қарори билан ноқонуний ундирилган маблағ тадбиркорлик субъектига қайтарилди.\nТадбиркорлик субъектларига давлат хизматлари кўрсатиш бўйича фаолият юритаётган “ягона дарча” марказларида 33 турдаги давлат хизмати кўрсатилмоқда. Жорий йилнинг 1 апрелидан бошлаб тадбиркорлик субъектларини давлат рўйхатидан ўтказиш ва ҳисобга қўйишнинг автоматлаштирилган тизими ишга туширилди. Эндиликда интернет тармоғи орқали 24 соат давомида 30 дақиқа ичида ушбу тизим орқали тадбиркор сифатида давлат рўйхатидан ўтиш мумкин.\n“Ягона дарча” марказлари орқали ўтган даврда юз мингдан зиёд давлат хизматлари кўрсатилди. Автоматлаштирилган тизим орқали 120 мингдан ортиқ тадбиркорлик субъекти давлат рўйхатидан ўтказилди.\nАмалий ишлар натижасига кўра, мамлакатимиз Жаҳон банкининг “Doing Business – 2018” қулай бизнес муҳитини яратиш рейтингининг корхоналарни рўйхатдан ўтказишда 11-ўринни эгаллаб, етакчи давлатлар гуруҳига киритилди.\n– Қонунийликни таъминлаш ва мустаҳкамлашда юридик хизматнинг ролини ошириш, қонун ҳужжатларининг аҳолига ўз вақтида етиб боришини таъминлаш ҳам долзарб масалага айланди. Шу йўналишда қандай ишлар амалга оширилмоқда?\n– Президентимиз томонидан адлия тизимини такомиллаштиришга катта эътибор қаратиляпти. Биргина шу йилнинг ўзида адлия органларини такомиллаштиришга қаратилган 7 та қарор ва фармон қабул қилинди.\nЖумладан, давлатимиз раҳбарининг қарори билан давлат органлари ва ташкилотлари фаолиятида қонунийликни янада мустаҳкамлаш мақсадида юридик хизматларнинг роли ва жавобгарлиги кучайтирилди. Давлат органлари ва ташкилотларида, жумладан, уларнинг ҳудудий тузилмаларида, Ўзбекистон Республикаси Вазирлар Маҳкамаси томонидан белгиланадиган минимал меъёр ва мезонларга асосан мажбурий тартибда юридик хизматлар ташкил этилди.\nҲар бир давлат органи ва ташкилотининг юристларини лавозимга тайинлаш ва лавозимдан озод этиш масалалари мажбурий тартибда адлия органлари билан келишилиши белгиланди. Унга мувофиқ, адлия органлари томонидан давлат органлари ва ташкилотларининг 528 нафар юристини лавозимга тайинлаш ва 189 нафарини лавозимдан озод этиш масаласи ўрганиб чиқилди.\nДавлат органлари ва ташкилотларининг юридик хизматига биринчи бор тайинланган 119 нафар юристи адлия органларида стажировка ўтади.\nАмалиётда биринчи марта давлат органлари ва ташкилотларининг юристларига адлия органлари ходимларига белгиланган мартаба даражалари берилиши белгилаб қўйилди. Унга асосан юридик хизмат ходимларининг 396 нафарига мартаба даражалари берилди. Бу орқали ижтимоий ҳимоя мустаҳкамланди.\nМамлакатимизда ҳуқуқий ахборотни тарқатиш соҳаси бўйича ҳам сезиларли қадамлар қўйилганини айтиб ўтиш жоиз, деб биламан. Шу мақсадда, “Ҳуқуқий ахборотни тарқатиш ва ундан фойдаланишни таъминлаш тўғрисида”ги қонун ҳамда Президентимиз қарорига асосан Адлия вазирлиги ҳуқуқий ахборотни тарқатиш ва ундан фойдаланишни таъминлаш соҳасидаги махсус ваколатли давлат органи этиб белгиланди.\nШу билан бирга, вазирлик, давлат қўмиталари, идоралар, хўжалик бошқаруви органлари ва маҳаллий давлат ҳокимияти органларига қабул қилинган норматив-ҳуқуқий ҳужжатларни, уларга киритилган ўзгартириш ва қўшимчаларни ижрочиларга ўз вақтида етказишни таъминлаш вазифаси юклатилди. Бу эса, ўз навбатида, қонун ҳужжатларининг мазмун-моҳиятини кенг аҳолига тушунтиришга ҳамда тегишли қонун ҳужжатлари матнидан ҳеч қандай тўсиқларсиз фойдаланишга имкон яратади.\nҚарор билан Ҳуқуқий тарғибот ва маърифат бўйича давлат органлари ишларини мувофиқлаштириш бўйича идоралараро кенгашининг ҳудудий комиссияларини ташкил этиш белгилангани диққатга сазовор.\nАдлия вазирлиги ҳамда давлат органлари ва ташкилотлари ўртасида қонун ҳужжатларини тезкор тарқатиш мақсадида ҳимояланган алоқа каналлари (VPN) орқали идоралараро электрон ҳамкорлик тизими ташкил этилди.\nБиринчи босқичда жорий йилнинг 1 январидан 3 ноябрига қадар қабул қилинган 1 минг 883 норматив-ҳуқуқий ҳужжат “E-xat” электрон почта тизими орқали давлат органлари ва ташкилотларининг тизимига кирувчи 12,5 минг қуйи идорага тарқатилиб, 561 минг ходим эътиборига етказилди.\nҚабул қилинган қонун ҳужжатларининг мазмун-моҳияти ва аҳамиятини аҳолига тушунтириш бўйича давлат органлари ва ташкилотлари томонидан 700 мингдан ортиқ тарғибот тадбири ўтказилиб, унда 17 миллионга яқин аҳоли иштирок этди.\nБугунги кунда ахборот-коммуникация технологиялари ва интернетнинг шиддат билан ривожланиб бораётгани барчамизга маълум. Бу борада ҳам ҳуқуқий ахборотни интернет тармоғи орқали етказиб бериш амалиёти кенг йўлга қўйилди.\nИнтернет тармоғида Ўзбекистон Республикаси қонун ҳужжатлари маълумотларининг миллий базаси – “Lex.uz”нинг норматив-ҳуқуқий ҳужжатларнинг расмий манбалари қаторига киритилгани аҳолига ҳуқуқий ахборот етказиб бериш борасидаги ишларни янада жонлантирди.\nҲозир ўзбек ва рус тилларидаги 43 мингдан ортиқ ҳужжат жамланган ушбу базадан бир кунда 15 мингдан ортиқ жисмоний ва юридик шахс бепул фойдаланмоқда.\nАҳолини тезкор тарзда ҳуқуқий ахборот билан таъминлаш, самарали ва конструктив мулоқотни ташкил қилиш, бунда нафақат адлия органлари фаолияти билан боғлиқ бўлган, балки фуқаролар қонунчиликдаги ўзларини қизиқтирган саволларга онлайн тарзда жавоб олишлари учун қулайлик яратиш мақсадида Facebook ижтимоий тармоғида “Адлия билан мулоқот” гуруҳи ва “Telegram” мессенжерида Адлия вазирлигининг “Huquqiy axborot” канали фаолияти йўлга қўйилди. Ушбу тармоқ хизматларига ҳозирда 20 мингдан ортиқ фуқаро аъзо бўлган.\nҲозирги кунда вазирлик веб-сайти ва www.lex.uz сайтида “онлайн-маслаҳатчи” хизмати фаолиятини кенгайтириш, шунингдек, веб-сайтда ҳуқуқий ахборот “step by step” шаклида жойлаштирилган махсус рукн яратиш бўйича ишлар амалга оширилмоқда.\nҲуқуқий видеороликлар тайёрлаш бўйича махсус гуруҳ фаолияти йўлга қўйилиб, тайёрланган видеороликларни телеканаллар билан бир қаторда кинотеатрлар, кинозаллар ва ташқи реклама объектларида қўйиб бориш, ижтимоий масалалар бўйича тайёрланган ҳуқуқий ахборотни флаерлар ва буклетлар шаклида тарқатиш режалаштирилмоқда.\nЖорий йил мамлакатимизда 30 га яқин қонун, Ўзбекистон Республикаси Президентининг 400 га яқин ҳужжати ҳамда 500 га яқин ҳукумат қарорлари қабул қилинди.\nМиллий қонунчиликни такомиллаштиришга Адлия вазирлиги томонидан ҳам сезиларли ҳисса қўшилди. Хусусан, вазирлик томонидан 100 дан ортиқ норматив-ҳуқуқий ҳужжат лойиҳаси ишлаб чиқилди.\nБир сўз билан айтганда, халқ билан очиқ мулоқот қилиш давлат органларининг фуқаролар билан ўзаро муносабатлари тубдан такомиллашишига, фуқароларнинг давлат ва жамиятга бўлган ишончини мустаҳкамлашга ҳамда инсон манфаатларини ҳар томонлама таъминлашга хизмат қилмоқда. Зеро, инсон манфаати ҳамма нарсадан устун.


ЎзА - Сиз билмаган Новвот опам...\nСиз билмаган Новвот опам...\nҲар гал Шўрчига борсам, у бино қаршисидан ўтишимга тўғри келади. Йилларнинг ҳукмила у бир неча маротаба қайта таъмирланган, кимгадир ошён, яна бирда савдо дўконига айланиб, элнинг оғирини енгил қилган бўлсада, кўзимга ғариб кўринаверади. Асл қиёфасини мендан яшираётган қадрдонимга ўхшайди...\nИккинчи синфга борган вақтларимиз бу бино кутубхона бўлиб, унда чеҳрасидан нур ёғилиб Новвот опамиз ўтирарди. Эҳ-ҳе, кимлар келиб, кетмасди бу ерга. Фақат биз юрак ютиб, киришга ийманардик.\nБир куни дарсдан қайта туриб, яна кутубхона деразасидан мўраладик. Туш маҳали, китобхонлар камлигиданми, Новвот опанинг эътибори бизга тушди. «Яна мўралаб турибсизларми? Қани буёққа келингларчи», деди кулиб. Биз бироз тараддудланиб, кутубхонага кирдик.\n- Нечинчи синфда ўқийсизлар?\n- Иккинчи синфда...\n- Катта бўлиб қолибсизларку, китобларни шарриллатиб ўқияпсизларми, энди?\nБиз уч дугона бир-биримизни мақташга тушдик.\n- Ундай бўлса, буёғига бизнинг фаол китобхонларимиз бўласизлар. Мана сизлар учун «Ғунча», «Гулхан» журналлари ҳам бор. Унда тенгдошларингизнинг ҳикоя, шеърлари чоп этилган. Китоб ўқиб, яхши билим олсаларинг, сизлар ҳам журналда чиқасизлар.\nБу гап далда бўлдими, биз дадил китоб жавонлари оралаб кетдик.\nБиласиз, бола қалбини рангин китоблар мафтун этади. Ҳар бир сувратдан ўзимизча, маъно излаймиз. Бири биридан кўркам китоблардан қайсини танлашни билмай тараддудландик...\nКитобларни танлаб, Новвот опамизнинг столига яқинлашган эдик, ҳамқишлоғимиз Асомиддин ака бир даста китоб билан кириб келди. Ўртада савол-жавоб бошланди. Асомиддин ака китобларда акс этган воқейликларни Новвот опа билан муҳокама қилишга киришганда биз дугоналар бир-биримизга хавотирланиб қараб қолдик. Китобни ёдлаб, айтиб бериш керак эканда, деган ўй бизни қийнай бошлади. Кутубхонага кирганимизга афсусландик...\nОрадан ўн кун ўтса ҳам олган китобимни топширмадим. Уни қайта-қайта ўқидим. Ёд олишга ҳаракат қилдим. Ҳар гал Новвот опанинг саволомуз нигоҳи кўз олдимга келаверди.\nБир куни дарсдан қайтаётганимизда Новвот опа йўлимизни тўсди.\n- Ҳа, ойқизлар, китобларни ўқиб бўлдиларингми? Уни бошқаларга ҳам беришимиз керак, сизларга эса янгилари келган.\nКитоб олганимга яна бир бор пушаймонлар қилдим, кечалари ухламай унинг ҳар варағини ёдладим. Ҳар ҳолда кўнглим сал тўлгандай бўлгач, Новвот опанинг ёнига дадил кириб бордим.\nКутубхонада одам кўп эди. Новвот опа кексароқ аёл билан нималарнидир таҳлил қиларди. Мен кўриб, «мана бизнинг энг ёш китобхонимиз келди», деб ишора қилди. Китобни унинг ёнига қўйдиму, ёд олганларимни бир бошидан шарриллатиб айта бошладим. Иккаласининг ҳам нигоҳи мен тарафда, ич-ичимдан хавотирдаман, сўзлар ўрнини адаштириб юбормасам бўлди, қани эди улар тўхта, дея қолишса...\nНоввот опа бир муддат ҳайрон боқди, кейин қадрдонини топгандай, юзларимдан ушлади: «Кўрдингизми, бизнинг китобхонимизни?». Суҳбатдошининг ҳам бу жараёндан таъсирлангани кўзларида акс этиб турарди. Кейинги сафарлар борганимда билдимки, аслида китобни ёд олиш эмас, унинг мазмуни, моҳиятини қалбдан ҳис этиш Новвот опанинг талаби экан. Кейин эса, ҳар бир китобни ўқиш давомида нафақат унинг мазмунини айтиш, балки ундаги воқеалар борасида мунозара ўтказишга ҳам ўрганиб қолдик.\nЯнги асар муҳокамаси ҳар доим мароқлидир. Айниқса, унинг қийматини англай оладиган китобхонлар ўртасида бўлса. Новвот опамиз ҳам бундай тадбирлар, танловларни кўп-кўп уюштириб турарди.\nБир гал «Қизлар давраси» танловида мени ҳайъат аъзолари сафига қўшиб қўйган эканлар. Ёши катта одамлар орасида ўтириб, иштирокчиларга баҳо беришдан роса хижолат бўлгандим. Кейин билсам, бу ҳам бир рағбат экан. «Баҳони китобсевар қўяди,» деган ибора опанинг шиори эди.\n9-синфда ўқиётган кезларим, қўлим ёзишга келишиб, туман газетасида хабарларим чиқа бошлади. Албатта, кутубхонага янада серқатнов бўлиб қолдим. У ерда турли йилларда чиққан газета, журналлар тахлами билан танишиш имкони бор эди. Баъзида кун қорайгунча уларни ўқиб ўтирардим. Орада кутубхоначилар ҳам бир неча маротаба алмашди.\nАна шундай кунларнинг бирида, дарсдан кейин югуриб борсам, кутубхона ёпиқ. Эртаси куни ҳам, кейин ҳам шу аҳвол давом этди. Кутиб зерикдим. Новвот опанинг ўрни билинди. Янги кутубхоначини ўзимча тартибга чақиргим келди. «Агар эртага ҳам очилмаса, газетага танқид ёзаман», дея бир парча қоғозни эшикка қистириб кетдим.\nНе кўз билан кўрайки, кейинги кун кутубхона эшиги очиқ, Новвот опамиз жўн рўмолга ўралиб, оёғининг тагига иситгич ёқиб ўтирарди. Мени кўриб, чеҳраси ёришди. «Энди ишга чиқдим, фарзандимнинг тоби бўлмай, кутубхонани ҳам бир неча кун очолмадим...» столининг бир четида мен ёзган қоғоз парчаси турар эди. Опа дастхатимни таниса ҳам буни менга билдирмади...\nСовуқ хабар қишлоқни тутди. «Новвот опа ўтиб қолибди», деган гап юрагимни музлатди. Кутубхона эшигини очмай аза тутди. Деразаларидан боқдим, китоблар токчаларида сарғайиб, аза тутди. Онамдан қўрқа-қўрқа сўрадим, «Кутубхона энди очилмайдими?» Онам кўзини яширди «китобларингга ҳеч нарса қилмайди, Новвот қайтмайди!..» Кутубхона кейин ҳам эшигини очмади. Бир–биридан нодир китоблар аста-аста қайларгадир ғойиб бўлди. Кутубхона хусусийлаштирилган экан...\nШу йил қишда яқин дугонам меҳмон бўлиб келди. У ўқитувчи бўлиб ишлайди. Ўтган кетганларни эсладик, мактаб давримиз ҳақида суҳбатлашдик. Гап китоб ўқишга бориб тақалди. Бугунги болаларга қандай яхши, уларга мўлжалланган кўплаб газета, журналлар, бир – биридан кўркам китоблар чоп этилмоқда, десам қўл силтади. «Эй, ҳозир ким китоб ўқиб ўтиради, болаларнинг қўлида телефони бор, саволларга интернетдан жавоб қидиради», деди ва норози қиёфада қўшиб қўйди «Бунинг устига бу журналлар мактабларга деярли бормай қолган, ким истаса обуна бўлади, истамаган йўқ».\nЎйинқароқ болалик... У нимани истайди. Ҳаммамиз ҳам бола бўлганмиз. Ота-онамиз, устозларимиз боғбон каби бизни авайлаб камолга етказган. Орамизда ниҳол каби озгина «шамол»га дош беролмай, цинганлар бўлгани ҳам рост. Чунки, ғўр фаслда оқ-қорани танишимиз учун ҳимоячимиз - маънавият керак. У эса тарбия ва тарғибот ортидан шаклланади, камолга етади. Мисол учун, аввалига ота-онамизнинг талаби, қатияти туфайли машғулотларни ўзлаштирган бўлсак, кейин у севимли ишимизга айланган. Мутолаа завқи ҳам шундай, агар болани китоб, журнал ўқишга тарғиб қилмасак, қизиқтирмасак у ўзи учун нима яхши ёки ёмонлигини англай оладими? Демак, бу ишимиз ҳали маромида эмас. Йўқса, «Ғунча», «Гулхан», «Тонг юлдузи» каби нашрлар борлигидан бехабар авлод вояга етармиди?\nБир тарафдан китобхонликка давлат миқёсида эътибор берилаётганини кўриб, кўнглинг тоғдек юксалади. Президентимиз ёшларнинг баркамол инсон бўлиб вояга етишига хизмат қилувчи кўплаб фармон ва қарорларни қабул қилмоқда. Китоб ўқиб, автомашина эгаси бўлиш мумкинлиги ҳам тарғиботнинг нақадар долзарблигидан далолатдир.\nБу кунлар аслида Новвот опа каби маърифатни севгувчиларнинг орзуси эмасмиди? Уларнинг фидойилигисиз тарбиянинг зил-замбил юки ёлғиз ўқитувчининг ўзига оғирлик қилмайдими? Китобхонлик, журналхонлик, газетхонлик маънавиятимизнинг ажралмас бўлаги экан, у ҳар доим тарғиботга муҳтож. Йўқса, маънавиятимиз ҳувиллайди. Уни бошқа ғоялар эгаллай бошлайди. Шунинг учун тарғибот ҳар қадамда муҳим. Бу ишда ҳали юзлаб, минглаб Новвот опаларимизнинг фидойилиги керак бўлади...


Мажлис 18.06.2020 11:42\nЎзбекистонда одам савдоси ва мажбурий меҳнат билан боғлиқ вазият қандай?\nОдам савдоси билан боғлиқ жиноятлар 22 фоизга камайган;\nМажбурий меҳнатга йўл қўйган 259 нафар ҳамда иш ҳақини ўз вақтида бермаган ва меҳнат шароитлари яратмаган 56 нафар мансабдор шахс жавобгарликка тортилган;\nЧақалоқ савдоси билан боғлиқ жиноятлар эса юқорилигича қолмоқда...\nТошкентда бўлиб ўтган одам савдосига ва мажбурий меҳнатга қарши курашиш миллий комиссиясининг видеоконференцалоқа тарзида ташкил этилган мажлисида шу масалаларга алоҳида эътибор қаратилди.\nОлий Мажлис Сенати раиси, Одам савдосига ва мажбурий меҳнатга қарши курашиш миллий комиссияси раиси Танзила Нарбаева бошқарган мажлисда комиссия амалга оширган ишлар ва келгусидаги вазифалар муҳокама қилинди.\nМиллий маърузачи томонидан тайёрланган одам савдосига ва мажбурий меҳнатга қарши курашиш соҳасида 2019 йилда амалга оширилган ишлар юзасидан ахборотда қайд этилган таклифларни амалиётга татбиқ этиш бўйича йўл харитаси лойиҳаси кўриб чиқилди.\nТаъкидланганидек, одам савдоси ва мажбурий меҳнатга қарши курашиш масалаларига оид миллий қонунчилик такомиллаштирилди. Хусусан, 2019 йилда 15 норматив-ҳуқуқий ҳужжат қабул қилинди. Бундан ташқари, Халқаро меҳнат ташкилоти ва Халқаро миграция ташкилотининг 6 конвенцияси ҳамда протоколлари ратификация қилинди.\nБолалар меҳнати ва мажбурий меҳнатга йўл қўйганлик учун жавобгарлик чораларини кучайтириш мақсадида Ўзбекистон Республикасининг Маъмурий жавобгарлик тўғрисидаги ҳамда Жиноят кодексларига ўзгартиш ва қўшимчалар киритилди.\nШу билан бирга, халқаро тажрибани ҳисобга олган ҳолда “Одам савдосига қарши курашиш тўғрисида”ги Ўзбекистон Республикаси қонуни янги таҳрирда ишлаб чиқилди.\nЯна бир жиҳат, одам савдосига ва мажбурий меҳнатга қарши курашиш борасида профилактик ва ташкилий чора-тадбирлар амалга оширилгани натижасида 2019 йилда одам савдоси билан боғлиқ жиноятлар 22 фоизга камайган. Мажбурий меҳнатга йўл қўйган 259 нафар ҳамда иш ҳақини ўз вақтида бермаган ва меҳнат шароитлари яратмаган 56 нафар мансабдор шахсга қонунчиликда белгиланган тартибда маъмурий жарима қўлланилган.\nОдам савдоси жабрдийдаларига ёрдам бериш, уларни реабилитация қилиш ҳамда хорижда фуқароларимиз манфаатини ҳимоя қилиш масалаларига ҳам алоҳида эътибор қаратилди.\nЖумладан, 2019 йилда 220 нафар одам савдоси жабрдийдаларига Республика реабилитация марказида тиббий, психологик ва ҳуқуқий ёрдам кўрсатилиб, уларнинг 113 нафари ишга жойлаштирилди. 3 минг 938 нафар фуқаро чет элда иш билан таъминланиб, иш ҳақини вақтида ололмаган меҳнат мигрантларининг 530 минг АҚШ долларига яқин иш ҳақлари ундириб берилди.\nБундан ташқари, ХМТ билан ҳамкорликда 2019 йилда пахта йиғим-терими мавсумида болалар меҳнати ва мажбурий меҳнатдан фойдаланиш юзасидан учинчи томон мониторинги, Касаба уюшмалари федерацияси томонидан миллий мониторинг ўтказилди. Натижажа Ўзбекистонда пахтачиликда тизимли равишда болалар ва мажбурий меҳнатдан фойдаланишга барҳам берилди.\nМажлисда бу борада амалга оширилган ижобий ишлар билан бир қаторда ҳал этилиши лозим бўлган айрим муаммолар ҳам мавжудлигига урғу берилди. Хусусан, бугунги кунда айрим ҳокимликлар, вазирлик ва идоралар ҳамда уларнинг қуйи тузилмалари раҳбарлари томонидан ходимларни ўз функционал вазифаларига кирмайдиган меҳнат турларига мажбурий жалб қилиш ҳолатлари учрамоқда.\nТадбирда қуйи бўғинда ишлар самарадорлиги сустлиги, ўйланмаган ҳаракат оқибатида одамларга зарар етаётгани, бу эса давлат имижига салбий таъсир кўрсатаётгани танқид қилинди.\nШу билан бирга, одам савдоси билан боғлиқ мурожаатларни ҳал этишнинг қонунийлиги ҳамда ушбу турдаги жиноятларнинг аниқланиши ва судларда кўрилиши, жазо муқаррарлиги тамойили таъминланиши механизми самарали йўлга қўйилмагани тўғрисида сўз юритилди. 2019 йилда одам савдоси жинояти билан боғлиқ келиб тушган 710 мурожаатдан бор йўғи 94 таси, яъни 13 фоизи бўйича жиноят иши очилган.\nБундан ташқари, мажлисда йўл харитаси доираси бўйича сўз юритилди. Унда “Миграция тўғрисида”ги қонун лойиҳасини ишлаб чиқиш, “Нодавлат нотижорат ташкилотлар тўғрисида”ги кодекси лойиҳасини халқаро экспертлар, фуқаролик жамияти вакилларини жалб қилган ҳолда янада такомиллаштириш, Халқаро меҳнат ташкилотининг 17, 183, 187-сон конвенцияларини ратификация қилиш кўзда тутилган.\nКомиссия аъзолари, тегишли вазирлик ва идоралар мутасаддилари ва оммавий ахборот воситалари вакиллари иштирок этган мажлисда кичик комиссиялар ва ҳудудий комиссияларнинг ҳисоботлари ҳам эшитилди.\nМуҳокамалардан сўнг йўл харитаси тасдиқланди.


2007-ЙИЛ 1-ЯНВАРДАН АМАЛДА\n2-модда. Ҳакамлик судлари\nваколатли суд - Ўзбекистон Республикасининг Хўжалик процессуал кодексида ёки Ўзбекистон Республикасининг Фуқаролик процессуал кодексида белгиланган судловга тегишлиликка мувофиқ хўжалик суди ёки фуқаролик ишлари бўйича суд;\nҳакамлик суди (доимий фаолият кўрсатувчи ҳакамлик суди ёки муваққат ҳакамлик суди) - фуқаролик ҳуқуқий муносабатларидан келиб чиқувчи низоларни, шу жумладан тадбиркорлик субъектлари ўртасида вужудга келувчи хўжалик низоларини ҳал этувчи нодавлат орган;\n4-модда. Ҳакамлик судларифаолиятининг асосий принциплари\n6-модда. Доимий фаолияткўрсатувчи ҳакамлик суди\n2-БОБ. ҲАКАМЛИК СУДЛАРИ ТОМОНИДАНҲАЛ ЭТИЛАДИГАН НИЗОЛАР.\n9-модда. Ҳакамлик судларитомонидан ҳал этиладиган низолар\n10-модда. Низолар ҳал этилаётганда ва ҳал қилувқарорлари қабул қилинаётганда ҳакамлик судитомонидан қўлланиладиган нормалар\n11-модда. Низони ҳакамлик судинингҳал қилувига топшириш\nҲакамлик битимида ҳакамлик битими тарафлари ўртасида келиб чиққан ёки келиб чиқиши мумкин бўлган барча ёхуд айрим низолар ҳакамлик судида кўриб чиқилиши кераклигиҳақидаги қоида, шунингдек агар низо доимий фаолият кўрсатувчи ҳакамлик суди ҳал қилувига топшириладиган бўлса, мазкур ҳакамлик судининг номи кўрсатилиши лозим.\n3-БОБ. ҲАКАМЛИК СУДЬЯЛАРИ.ҲАКАМЛИК СУДИНИНГ ТАРКИБИ\n14-модда. Ҳакамлик судьясигақўйиладиган талаблар\n15-модда. Ҳакамлик судинингтаркибини шакллантириш\n18-модда. Ҳакамлик судьясинингваколатларини тугатиш\n4-БОБ. НИЗОНИ ҲАКАМЛИК СУДИДАҲАЛ ҚИЛИШ БИЛАН БОҒЛИҚ ХАРАЖАТЛАР\n20-модда. Низони ҳакамлик судида ҳалқилиш билан боғлиқ харажатлар таркиби\n21-модда. Ҳакамлик судьяларигонорарининг миқдори\n22-модда. Низони ҳакамлик судида ҳалқилиш билан боғлиқ харажатларни тақсимлаш\n23-модда. Низони ҳакамлик судида ҳал қилишбилан боғлиқ харажатларни бўнак тарзида қоплаш\n25-модда. Ҳакамлик муҳокамасиқоидаларини белгилаш\n26-модда. Ҳакамлик муҳокамасиўтказиладиган жой\n28-модда. Ҳакамлик муҳокамасимаълумотларининг ошкор қилинмаслиги\n34-модда. Ҳужжатларни вабошқа материалларни юбориш\n35-модда. Ҳакамлик муҳокамаси тарафларинингҳакамлик суди мажлисида иштирок этиши\n37-модда. Ҳакамлик муҳокамаси тарафларинингҳужжатлар ва бошқа материалларни тақдим этмаганлигиёки ҳакамлик муҳокамаси тарафларининг ҳакамлик\n38-модда. Ҳакамлик суди томониданҳал қилув қарорининг қабул қилиниши\n39-модда. Ҳакамлик суди ҳал қилувқарорининг шакли ва мазмуни\n42-модда. Ёзувдаги хатоларнива арифметик хатоларни тузатиш\n7-БОБ. ҲАКАМЛИК СУДИНИНГ ҲАЛҚИЛУВ ҚАРОРИ ЮЗАСИДАН НИЗОЛАШИШ\n46-модда. Ҳакамлик судининг ҳал қилувқарори юзасидан ваколатли судда низолашиш\n47-модда. Ҳакамлик судининг ҳал қилувқарорини бекор қилиш асослари\n48-модда. Ҳакамлик судининг ҳал қилувқарорини бекор қилиш оқибатлари\n8-БОБ. ҲАКАМЛИК СУДИНИНГҲАЛ ҚИЛУВ ҚАРОРИНИ ИЖРО ЭТИШ\n49-модда. Ҳакамлик судининг ҳалқилув қарорини ихтиёрий ижро этиш\n50-модда. Ҳакамлик судининг ҳалқилув қарорини мажбурий ижро этиш\n52-модда. Ижро варақаси бериштўғрисидаги аризани кўриб чиқиш тартиби\n53-модда. Ижро варақасиберишни рад этиш асослари\n54-модда. Ҳакамлик суди ҳал қилувқарорининг қайтарма ижроси\n56-модда. Ҳакамлик судлари тўғрисидагиқонун ҳужжатларини бузганлик учун жавобгарлик\n57-модда. Ўзбекистон Республикасининг1963 йил 23 мартда қабул қилинган Қонуни билан\nтасдиқланган Ўзбекистон Республикаси Гражданликпроцессуал кодексининг 3-сонли иловасиниўз кучини йўқотган деб топиш\n58-модда. Қонун ҳужжатлариниушбу Қонунга мувофиқлаштириш\n*)Ушбу Қонун "Халқ сўзи" газетасида 2006 йил 17 октябрда эълон қилинган.\n"Ўзбекистон Республикаси қонун ҳужжатлари тўплами", 2006 йил, 42-сон, 416-модда.


Қирғизистон: “Подруга” жамоатчилик жамғармаси хорижда ишга жойлашиш билан боғлиқ хатарларнинг олдини олишга ёрдам беради - Фарғона.Ру ахборот агентлиги\n21:50 msk, 13 Июль 2020\n16.12.2006 17:18 msk\nМавлуда Жўлдўшева – Ўшдаги “Подруга” жамоатчилик жамғармасининг ходимаси. Жамғарма лойиҳаларидан бири киши савдосининг олдини олишга қаратилган. Аввал бу лойиҳани Миграция бўйича халқаро ташкилот (МХТ) қўллаганди, энди эса ЕХҲТ қўлламоқда. “Шошилинч линия” бу лойиҳа таркибий қисмларидан биридир.\n“Шошилинч линия”да ишловчи операторлар махсус тайёргарликдан ўтадилар. Ахир уларнинг қанақадир саволга жавоб беришни билишларигина кифоя қилмайди-да. Улар қўнғироқ қилган одам билан умумий тил топишлари керак. Унга эса автомат каби эмас, балки ҳамдардлик билдирувчи ва уни тушунадиган ҳамсуҳбат каби жавоб бериш керак. Албатта, бунда ўйин унсурлари бор. Ахир оператор бировларнинг муаммоларини кўнглига яқин олмаслиги керак, акс ҳолда “куйиб кетиш синдром”и пайдо бўлади ва у тез орада нормал ишлаш қобилиятини йўқотади.\nМ. Жўлдўшева “Шошилинч линия”да уч йилдан бери операторлик қилади. Ўтган вақт мобайнида у шунча кўп нарса эшитганки, бу ҳақда бемалол китоб ёзса бўлади. Баъзан драматик, баъзан ҳатто фожеавий воқеалар ҳам учрайди. Аммо Мавлуда буларнинг тўқиб чиқарилмаганини билади. Ўзининг шахсий тажрибасидан билади, ўзи ҳам кўп нарсаларни бошдан кечирган. Шу сабабли хатарга йўлиқиши мумкин бўлганларга ёрдам бериш учун оператор бўлишга розилик берган.\nОдамларни хатардан огоҳ қилиш осон иш эмас. Одамлар бу ерга иш топишга ёрдам беришлари ёки энг камида, яхшироқ пул топиш учун қаерга бориш мумкинлигини эшитиш умидида қўнғироқ қиладилар. “Сиз қул савдоси қурбони бўлиб қолишингиз мумкинлигини биласизми?” деган саволни эшитишга эса улар ҳар доим ҳам тайёр бўлавермайдилар.\n- Иш бошлаган пайтимизда қўнғироқ қилганларнинг кўпчилиги бизнинг нима иш билан шуғулланишимизни тушунмасдилар. Улар ўзлари иш топишлари мумкин бўлган конкрет манзилни айтадилар, деб ўйлагандилар, - эслайди Мавлуда. – “Бор-йўғи” маслаҳат олганларидан кейин эса ҳафсалалари пир бўларди. Айримлар буни яшириб ҳам ўтирмасдилар, ҳатто сўкина бошлардилар. Аччиқ билан гўшакни илиб қўярдилар. Аста-секин одамлар “шошилинч линия”га қандай мақсад билан қўнғироқ қилиш мумкинлигини англай бошладилар. Буни одамлар бошқа мамлакатларда ишлаш учун одам йиғадиган фирмалар кўпая бошлаганидан кейин тушундилар.\nДаставвал ҳамма фирмалар ҳам машруъ тарзда ишламаганлар, уларнинг ҳаммалари ҳам лицензия олган эмасдилар. Улар ўз тузоқларига туширган одамларга “олтин тоғлар” ваъда қилганлар, аммо аслида эса ҳеч нимани кафолатлай олмаганлар. Ўш вилоятидаги жуда кўп одам бунақа фирмалардан жабр кўришга улгурган. “Шошилинч линия” операторлари бу ерга қўнғироқ қилган одамларни айнан шунақа хавф-хатардан огоҳ этишга ҳаракат қиладилар. Албатта, бу фирмачиларга ёқмасди. Улар баъзан бу ерга таҳдид билан қўнғироқ қилишарди. Аммо ҳозирда бунақа фирмалар фаолияти сал тартибга тушиб қолди, биров таҳдид билан қўнғироқ қилмай қўйди.\n- Ҳозир бизга қўнғироқ қилаётганлар нима ҳақида сўрашни биладилар, - дейди Мавлуда. – Улар ишга жойлаштириб қўйишни сўрамайдилар, балки қайсидир фирмага ишониш мумкин-мумкинмаслигини сўрайдилар. Ёки ўзлари чақирилаётган мамлакатда уларни нималар кутиши мумкинлигини, кимдан ёрдам сўраш мумкинлигини, ўзларини қандай тутишлари кераклигини билишни истайдилар. Биз бегона юртда ўз ҳужжатларини қаерда сақлаш кераклиги, иш берувчига алданиб қолмаслик учун нима қилиш лозимлиги ҳақида тўлиқ маълумот беришга ҳаракат қиламиз: турли мамлакатлардаги Қирғизистон ваколатхоналари манзили ва телефонларини берамиз. Умуман олганда, ишга ёллашга дохил барча жиҳатлар ҳамда муҳтамал хавф-хатар ҳақида гапириб берамиз.\nШунга қарамай, жуда кўп одам турли сабабларга кўра қул савдоси қурбонига айланиб қолмоқда. Ишга отланаётган ҳар бир одам ҳам бегона юртга пул топиш учун кетишдан аввал уларни ўша мамлакатда нима кутиши мумкинлигини аниқлаб олмайди. Кўпчилик “қўшнимнинг омади чопмади, аммо мен ақллироқман, мени алдаб бўлмайди”, деб ўйлайди. Кимдир таваккал қилади. Инсон табиати шундай экан – у яхшиликка умид қилади ва бошқаларнинг аянчли тажрибасига эътибор бермасликка уринади.\nХатар кутиши мумкин бўлган яна бир катта гуруҳ аёллар, биринчи навбатда, ёш аёллардир. Улар узоқ ўлкаларга официант, раққоса, уй хизматчиси сифатида ишлаш учун боришга рози бўлган пайтларида бошқалардан кўра кўпроқ фаҳш ишлари билан боғлиқ қул савдоси қурбонига айланиш хатарига дучор бўладилар. Албатта, уларнинг ҳаммаси ҳам бегона мамлакатда уларни нима билан шуғулланишга мажбур этишларини билмайдиган даражада гўл эмаслар. Аёлларнинг бир қисми бунга онгли равишда рози бўладилар. Улар ўз таналарини сотиб бўлса-да, пул ишлашга ва янги ҳаёт бошлаш учун уйга маблағ билан қайтишга умид қиладилар. Бироқ уларнинг орзу-умидлари кўпинча сароб бўлиб чиқади. Балки улардан кимдир бу йўл билан пул топишга ва уйга муаммоларсиз қайтишга муваффақ бўлар. Аммо кўпчилик шунчаки асоратда қолади.\n- Дейлик, қиз “экзотик” мамлакатлардан биридаги қўшмачи қўлига тушади. Уни қопқонга тушди, деяверинг, - дейди Мавлуда. – Унинг паспортини олиб қўядилар. У шаҳарни билмайди. Унга ҳеч ким ёрдам бермайди. Ундан фоҳиша сифатида фойдалана бошлайдилар. Саркашлик қилса, калтаклайдилар, ҳатто ўлдириб юборишлари ҳам мумкин ва бу билан ҳеч кимнинг иши бўлмайди. Полиция рейдлари пайтида ушланган ва ватанига депортация қилинган қизларнинг омади келган ҳисобланади. Бундан фақат шу йўл билан халос бўлиш мумкин.\n- Наҳотки узоқ мамлакатларга ишга кетмоқчи бўлган қизлар ўзларини у ёқларда нима кутиши мумкинлигини билмасалар, - сўрайман Мавлудадан. – Наҳот улар ҳақиқатан ҳам официант ёки раққоса бўлиб ишлайман, деб ўйлаш даражасида содда бўлсалар?\n- Қизлар ҳам ҳар хил бўлади, - дейди Мавлуда. – Ёши каттароқлари албатта ҳаммасини тушунадилар, аммо ҳар қандай шартни ҳам қабул қилаверадилар: у ерда ишни унча қийин эмас, деб ўйладилар ва пул ишлаб олишга умид қиладилар. Аммо, тасаввур қила оласизми, баъзи қизалоқларнинг мутлақо ҳеч нарсага фаҳми етмайди. Бир куни жамғармамизга ўн саккиз ёшли икки қиз кирди. Биттаси Таласдан, яна бири Нориндан экан. Ўз шаҳрида улар нима ҳам кўрибди дейсиз. Улар бир амаллаб мактабни битиргач, уйларида ўтирганлар, китоб ва газета ўқимаганлар, телевизор кўрмаганлар. Уларнинг савияси ва ҳаёт ҳақидаги тасаввури қанақа бўлиши мумкин? Бу ерда ақлли одамлар ҳам тез-тез алданиб қоладилар, булар эса хом қизалоқлар-ку...\nУларнинг ҳар иккаласини ҳам танишлари алдаб кетибди. Уларни узоқ мамлакатга чақиришмаган – Ўшда ҳаёт нақадар яхшилигию бу ерда ўзларининг жуда яхши пул топаётганларини айтиб беришган. Бу гапга ишонмай бўладими? Қизалоқлар яхшироқ пул топиш илинжида катта шаҳарга келишибди. Бу ерда эса уларни тезда қўшмачилар қўлига топширишибди. Энг аввал уларнинг паспортларини тортиб олишибди. Кейин қўрқита бошлашибди. Қисқаси, яхшилаб пишитилган сценарий бўйича иш қилинган. Нотаниш шаҳарда қизларнинг борадиган жойлари бўлмаган, ҳужжатсиз ва пулсиз эса уйга кетолмайсиз. Охир-оқибат, улар тақдирга тан беришибди. Шу тариқа, улар ўз тенгқурлари қатори “трасса”га тушиб қолишибди. Энг даҳшатлиси, қизлар ўз аҳволига тезда кўна қоладилар, қаршилик қилишдан қўрқадилар.\n- Улардан биттаси уйга қочиб кетишни истаган, - дейди Мавлуда, - милиционердан ёрдам сўраб мурожаат қилишга уринган. Шунда у тасодифан қўшмачининг милиционернинг қўлига пул тиқаётганини кўриб қолган... Қизнинг барча умидлари пучга чиққан. Шу билан қолиб кетаверган ва пул жамғармагунича уйга қайтмасликка қарор қилган. Балки у ўзини эркин ҳис қилиш учун етарли даражада пул топишга ҳам муваффақ бўлар. Аммо бундан унинг қалби қанақа из қолади?\nМавлуда телефонда қиз боланинг овозини эшитганида айнан шу нарсадан хавотирга тушади. У бунақа ҳамсуҳбатига уни кутаётган хавф-хатарлар ҳақида айтаётган пайтида икки баравар ишонарлироқ гапиришга ҳаракат қилади.


Бугун, 12 март куни Олий Мажлис Сенатининг навбатдаги ялпи мажлиси бўлиб ўтмоқда.\nKun.uz мухбири хабар беришича, йиғилишда сенаторлар томонидан ички ишлар тизимидаги тергов хоналарини видеокузатув мосламалари билан таъминлангани масаласида вазирликдан изоҳ сўралди.\nЙиғилиш давомида Сенат раиси Танзила Норбоева ҳам мавзу юзасидан фикрларини билдирди.\nУнга кўра, қийноққа солиш ёки бошқа ноинсоний хатти-ҳаракатлар умуман кун тартибидан чиқиб кетиши керак. Чунки Ўзбекистон эндиликда Инсон ҳуқуқлари бўйича БМТ кенгашининг аъзоси ҳисобланади.\n«Демак, энди ўзимиз намуна бўлишимиз керак. Энди бу мавзуда на ОАВда ва на бошқа жойда мисоллар бўлмаслиги керак. Бу каби саволлар бериш ҳам нотўғри бўлиши керак», деди Т.Норбоева.


САНКТ-ПЕТЕРБУРГ – Пайшанба (6 июнь) куни президент Владимир Путин Россия АҚШ билан имзолаган ядровий қуролларга оид битимдан воз кечишга тайёр эканлигини айтди.\nСанкт-Петербургда жаҳон ахборот агентликлари раҳбарлари олдида чиқиш қиларкан, Путин Россиянинг стратегик ҳужум қуролларини қисқартиришга оид янги шартномадан (янги START) чиқишга тайёр эканлигини маълум қилган. Битим томонларга стратегик ядровий каллакларни совуқ уруш даврига оид чекловдан сезиларли даражада камайтириш мажбуриятини юклайди.\n«Ҳеч ким СНВ-3 шартномасини узайтиришни истамаса, уни узайтирмаймиз», деб айтган Путин.\nШартнома 2010 йилда АҚШ президенти Барак Обама ва унинг россиялик ҳамкасби Дмитрий Медведев томонидан имзоланган. Унинг амал қилиш муддати 2021 йилгача.\nСтратегик ҳужум қуролларини қисқартиришга оид янги шартнома бошқа бир келишув – Қисқа ва ўрта масофага учувчи ракеталар тўғрисидаги (INF) шартномаcи билан бирга қудратли давлатларининг қуролланишини назорат қилувчи асосий ҳужжатдир.\nБир неча йилга чўзилган расмий шикоятлар ва муаммони дипломатик йўл билан ҳал этиш уринишларидан сўнг, АҚШ ва унинг НАТО бўйича иттифоқчилари Россия INF шартномасини «очиқдан-очиқ бузмоқда» деган хулосага келишган. Москва март ойида мазкур шартномадан чиққан эди.\nАҚШ президенти Дональд Трамп ва давлат котиби Майк Помпео СНВ шартномасига Хитойни қўшиш билан уни кенгайтиришга чақирганлар, Хитой эса бу ғояни рад этган.\nРоссия билан битимларнинг улар ёзилган қоғозчалик қадри йўқ.


Бускетс Куман ҳақида: «Истеъфо – энг осон йўл. Жавобгарлик футболчилар зиммасида ҳам бўлиши керак»\n«Барселона» яримҳимоячиси Сержи Бускетс Чемпионлар лигаси 2-тури доирасида «Бенфика»дан учралган мағлубият (0:3) ҳақида фикрини билдирди.\n«Биз ўйинни яхши бошлай олмадик ва рақибга жуда кўп бўш зоналарни қолдирдик. Бу эса тезкор гол билан тугади. Вазиятларимиздан ҳам фойдалана олмадик ва бунинг учун бизни жазолашди. Олдинга юришларимиз ҳам самара бермади. Бу ўйинда «Бенфика» ҳаммасини уддалади.\nКуманнинг истеъфоси? Мураббийни истеъофга чиқиши футболдаги энг осон ва оддий йўл. Аммо натижа учун жавобгарлик ўйинчилар зиммасида ҳам бўлиши керак. Биз оғир вазиятдамиз», - дея Бускетснинг сўзларини келтирган El Mundo.\nМаълумот учун, «Барса» гуруҳдаги икки ўйинда ҳам йирик 0:3 ҳисобида мағлубиятга учраб, гуруҳда сўнгги ўринни эгаллаб турибди.


Бугун Осиё чемпионларини кутиб оламиз, тайёргарлик жиддий / CHAMPIONAT.asia\n13:53Расман: "Манчестер Сити"нинг асосий ҳимоячиси жамоани тарк этади 4 13:40Вальверде "Барселона" катта трансфер амалга ошириши мумкинлигини тасдиқлади 9 13:27Сульшер "ҳа" демоқда, раҳбарият эса "йўқ" 6 13:20Германия газетаси: "Келиб чиқиши ўзбекистонлик футболчи "Айнтрахт"нинг етакчиси" 17 13:13"Барселона" ва "Манчестер Сити"нинг собиқ футболчиси "Лион" бош мураббийига айланди 2 13:11АГМК - "Сўғдиёна" ўйинига оид маълумотлар 7 12:57Тони Кроос собиқ жамоасига қайтиши мумкин 1 12:53Меҳрибонлик уйи тарбияланувчилари Жаҳон Кубогидан олдин сўнгги йиғинга киришди 1 12:50"Спорт ТВ" 14:30дан бошлаб "Насаф" - "Қўқон-1912" учрашувини намойиш этади 16 12:46Лига 1'да истеъфо 0 12:06Сафарда энг кўп ўйин ўтказган "Қўқон-1912" тўртинчи марта мағлуб бўлди 17 11:55Азиз Нурийни табриклаймиз! 3 11:55"Манчестер Сити" яна бир тарихий натижа қайд этди 26 11:53Суперлига. Бугун 9-турнинг охирги учта ўйини ўтказилади 94 11:43Зидан: "Кейинги мавсумда биз билан фахрланасиз" 14\nБугун Осиё чемпионларини кутиб оламиз, тайёргарлик жиддий\nТеглар : Ўзбекистон U23U23 Осиё чемпионатиОсиё чемпионати\nБугун бизда ватанпарварлик, миллий ғурур байрами! Биз, ёш чемпионларни кутиб олишга тайёрмиз!\nЎзбек футболида ҳам янги саҳифа очилди. Ёшларимиз яшил майдонда ўз сўзини айтди.\nЎзбекистон U23 терма жамоаси Хитойда ўтказилган Осиё чемпионатида ғолиб бўлди. Ўзбек халқининг ёшу қариси ушбу хушхабардан осмон қадар қувонди.\nБугун улар Тошкент вақти билан 23:50да Тошкентга етиб келишади. Давлат ва нодавлат ташкилотлари вакиллари, эл ардоғидаги санъаткорлар, деярли барча барча ОАВ воситалари, Ёшлар иттифоқи фаоллари жам бўладиган ҳаяжонли дақиқаларга гувоҳ бўлинг.\nСизни ёш чемпионларимизни кутиб олиш маросимига таклиф этамиз!\nКутиб олиш жойи — Ислом Каримов номидаги Тошкент халқаро аэропорти.\nКейин улар «Ўзбекистон» меҳмонхонасида шахсан Ўзбекистон Республикаси Президенти Шавкат Мирзиёевнинг топшириғи билан тақдирланади.\nБугун бизда ватанпарварлик, миллий ғурур байрами! Албатта, келинг! Ёшларимизнинг ғалабасини биргаликда олқишлаймиз!\nМаълум бўлишича, соат 00.00 да улар чиққан автобус Аэропорт терминал-3 (маҳаллий), Бобур, Нукус, Афросиёб, Ш.Рашидов, Навоий кўчаси ҳамда А.Темур айланмаси ва Ўзбекистон меҳмонхонаси бўйлаб ҳаракатланади!


Бугун - Кумуш туғилган кун...\n17 май 2022, Тошкент вақти: 16:14\nЎзбекистон халқ артисти Гулчеҳра Жамилова\nАбдулла Қодирийнинг "Ўтган кунлар" романи асосида 1969 йили режиссёр Йўлдош Аъзамов томонидан тасвирга олинган фильмда Кумушбиби образини яратиб, ўзбек киносанъати тарихида ўчмас из қолдирган Ўзбекистон халқ артисти Гулчеҳра Жамилова 2 июлда 75 ёшга тўлди.\n1946 йили Тошкент шаҳрида туғилган. Гулчеҳр Жамилова 1964 йил Тошкент хореография билим юртини, 1968 йили эса, Тошкент театр-санъат институтининг актёрлик факультетини тамомлаган.\n1966 йилда Ҳамза номидаги Ўзбек Давлат академик драма театрида актриса сифатида фаолият бошлаган.1987 йилдан 1991 йилга қадар Ўзбекистон давлат драма театрида фаол хизмат қилган. 1991 йилда Ҳамза номидаги ўзбек академик драма театрига қайтган.\nГулчеҳра Жамилова Озодлик эшиттиришларида қатнашиб туради. Ўзбекнинг суюкли актрисаси юбилейи муносабати билан у киши билан қилинган суҳбатлардан 2015 йилнинг сентябрида ёзиб олинганини танладик.\n"Кумушбиби" Гулчеҳра Жамилова билан ўтказилган суҳбат унинг "Отабеги" Ўлмас Алихўжаев ҳақида эди.\nЎлмас Алихўжаев 2015 йилнинг 25 сентябрь куни эрталабки соат 11 лар атрофида узоқ хасталикдан сўнг оламдан ўтган, ўша куни аср намозидан сўнг Тошкентнинг Минор қабристонига дафн этилган эди.\nЎлмас Алихўжаев тупроққа қўйилганидан кўп ўтмай¸ Озодлик Отабекнинг Кумуши сифатида танилган Ўзбекистон Халқ артисти Гулчеҳра Жамилова билан қайта боғланиб¸ марҳумнинг инсон ва санъаткор сифатидаги ҳаëти ҳақида суҳбатлашганди.\nГулчеҳра Жамилова билан суҳбат\nОзодлик Гулчеҳра Жамиловани туғилган куни билан табриклайди, суюкли актрисага ижодий муваффақиятлар тилайди.\nOzodNazar: Кичкина болани зўрлаган педофил билан бирга боғча мудираси ҳам жазолансин\n“Ўткан кунлар” киноси машҳур қилган “Ўртар” қўшиғи ҳақида


Ўзини жарроҳ деб таништирган ёлғончи қандай қилиб ҳамма касалларини даволади - zarnews.uz\nЎзини жарроҳ деб таништирган ёлғончи қандай қилиб ҳамма касалларини даволади\nУшбу фотосуратдаги одам Фердинанд Уолдо Демара. У “Буюк ёлғончи” лақаби билан танилган. Хўш, нега одамлар унга шу номни берган?\nУ ўзини одамларга Бенедектин роҳиби, қамоқхона директори, кема шифокори, болалар парвариши бўйича мутахассис, қурилиш муҳандиси, шериф муовини, сертификатланган руҳшунос, адвокат, ўқитувчи, муҳаррир ва саратон касаллигини даволаш воситасини излаётган олим сифатида таништирди. Бу ишларини у ҳеч қачон пул ишлаш учун қилмади. Унга фақат бошқаларнинг эътирофи керак эди, холос. У фотографик хотира ва юқори ақл-идрок (IQ) эгаси эди.\n16 ёшида уйидан қочиб, бир неча йил цистерциан монархлари билан бирга юрди, 1941 йилда аскарликка ёзилди. Сўнг денгиз флотида хизмат қилди. Ўзини офицер қилиб кўрсатишга уринганида муваффақиятсизликка учрагач, ўз жонига қасд қилганини саҳналаштириб кемани тарк этди. Кейин руҳшунос Роберт Линтон Френч номини олиб Пенсильвания ва Вашингтон коллежларида психологиядан дарс берди.\nФедерал қидирув бюроси ходимлари томонидан қўлга олинган ва армиядан қочганлиги учун 18 ойлик қамоқ жазосига ҳукм қилинган Демара озодликка чиққанидан сўнг сохта ҳужжатлар билан шимолий-шарқий университетда ўқий бошлади. Шундан сўнг яна роҳибликка ўтди. Дарвоқе, у бугунги кунда ҳам фаолият олиб борадиган коллежга асос солган. Черковда у ёш шифокор Жозеф Сера билан танишди, унинг исмидан фойдаланиб, ўзини жарроҳ деб таништира бошлади. Корея уруши пайтида Канададаги “Каюга” минаташувчи кемаси лейтенанти ва кема шифокори унвонига эга бўлиб Кореяга жўнатилди. У ерда эса касалларни пенициллин билан мукаммал даволади.\nКунларнинг бирида кемага операцияга муҳтож бўлган 16 нафар оғир ярадор аскар етказилди. Демара кемадаги ягона жарроҳ бўлганлиги сабаб, ярадорларни тайёрлаб, операция хонасига олиб боришни буюрди. Ўзи эса каютасига ўтириб олиб, жарроҳлик бўйича дарсликни ўқий бошлади. У мустақил равишда барча жарроҳлик операцияларини (шу жумладан, бир нечта оғир операцияларни ҳам) амалга оширди. Аскарларнинг ҳаммаси омон қолди.\nГазеталарда у ҳақида ёзилган мақолаларни ҳақиқий Жозеф Серанинг онаси тўсатдан ўқиб қолганида бу алданиш фош бўлди. Узоқ вақт давомида кема капитани ўзининг жарроҳи тиббиётга алоқаси йўқлигига ишонишдан бош тортди. Канада денгиз флоти Демарага қарши айбловларни қўзғатмасликка қарор қилди ва у АҚШга қайтиб келди.\nКейин у Техасдаги қамоқхона бошлиғининг ўринбосари вазифасида ишлади (у психолог дипломига эга эди). У ерда Демара жиноятчиларни психологик қайта тиклаш бўйича жиддий дастурни ишга туширди. Лос-Анжелесдаги энг йирик уйсизлар маконида маслаҳатчи бўлди, Орегон штатидаги коллежни тугатганлиги тўғрисида ҳужжат олди ва касалхонага оид черков руҳонийси ҳам бўлиб ишлади.\nИнтернет материаллари асосида Баҳора Муҳаммадиева тайёрлади.


Mening fikrim - 206-s-p/19\nШу сабабдан, лейкоз (оқ қон) касаллиги билан оғриган беморларга, биринчи навбатда болаларга ёрдам берувчи, давлат ҳаммуассислигида хайрия фондини тузишни таклиф қиламан. Жамоат жойларида “оқ қонга чалинган беморларни даволаш учун” деб ёзилган эҳсон қутилари ўрнатилса, ҳар ҳафтада холислар гувоҳлигида қутилар очилиб, банкка топширилса, йиғилган пуллардан дори-дармон сотиб олиш ва беморларга тарқатишда фойдаланиш мумкин бўлади. Бу эса албатта кўплаб беморларга жуда зарур ёрдамни ўз вақтида олишига сабаб бўлади.\nОвозингиз жуда кўп инсонларнинг хаётини сақлаб қолиши мумкин бўлган петициялардан бири шуниси бўлади ! Савоб иш қилишда, кимнидир хаётини сақлаб қолишда ўз хиссангизни қўшинг ! ОВОЗ БЕРИНГ !!!\n28 Июнь 2019, 11:06\nАссалому алайкум ! Бу жуда долзарб масала хисобланади ! Хозирда ўша қиммат бўлган дориларни лейкоз билан оғриётган беъморларга вақтида етказиб берилмаётгани сабабли жуда кўп инсонлар хаётдан кўз юммокдалар ! Етарли маблағга эга бўлмаган беъморлар ўлиб кетиши керакми ??? ФОНД тузиш шарт !!! Балки бошқа фондлар инсон хаётини сақлаб қолишга хизмат қилмас, лекин ушбу ФОНД анча мунча хали бу хаётдан умиди бор инсонларни тирик қолишида катта хизмат қилади !!! Маълумот учун айтиб утишим керак, менинг 3 ёшли қизим Феруза хам оққон (лейкоз) касаллигига чалинган. Февраль ойидан бошлаб дори дармонларга 194 000 000 (бир юз тўқсон тўрт миллион) сум сарфладик. Яхшиям бу дунёда сахий, яхши инсонлар бор Аллохимга шукур !\n28 Июнь 2019, 10:47\nIRSALIYEV NURIDDIN TURG‘UNBOYEVICH\nБу мақсаддаги фондни аллақачон ташкил қилиш керак эди. Чунки лейкоз оғир касаллик дорилари жуда қиммат узоқ вақт даволанишни талаб этади. Хамма фуқароларни хам бунга имконияти йўқ. Бировдан ёрдам сўраш жуда оғир нарса шунинг учун фонд маблағларини ишлатиш керак. Бундан ташқари чет элда оғир операциялар учун хам қанчадир маблағ ёрдам кўрсатиш хам мумкин\n18 Июнь 2019, 18:47\nYERIMBETOV PAMIR SHNIBAYEVICH\nфондлар куп нима кераги бор яна фонд очиб? нима кераги бор хар бир касаллик учун фонд килиб, хар бир ихтиёжлик турлари учун фонд килавериб. Автор узи изланиб курганми, бундай ёрдам бериши Уставида курсатилган Фонд бордир деп кизикиб курганмикан? Узи фонд бор. Касалликларга ажратиб фондни купайтириш керакмас. усиз хам рахбариятда пул угрилари куп\n8 Июнь 2019, 02:40\nTULYAGANOV FARRUX DONIYOROVICH\nJudayam yaxshi taklif... Hammamiz bir yoqadan bosh chiqarib ovoz bersak Oliy Majlis qonunchilik palatlari mazkur taklifni muhokama qilardi. Faol bo`laylik qadrli yurtdoshlar!


Xiaomi'нинг «iPhone X кушандаси» самарадорликда юқори балл тўплади - Terabayt.Uz\nXiaomi'нинг «iPhone X кушандаси» самарадорликда юқори балл тўплади\n2017 йилнинг қирол-смартфонларидан бўлган iPhone X дизайнини айни кунда ўнлаб хитойлик ишлаб чиқарувчилар ўзлаштириш ҳаракатидалар. Жумладан, Xiaomi бренди ҳам бу рақиб флагманга «кушанда» тайёрлаш билан банд. Тез орада тақдим этилиши кутилаётган Xiaomi Mi Mix 2S телефони 2017 йилнинг сентябрида бозорга туширилган Mi Mix 2 моделининг такомиллашган талқини бўлади.\nКеча Xiaomi Mi Mix 2S модели смартфонлар самарадорлигини баҳолайдиган AuTuTu бенчмаркидан синовдан ўтиб кўрди ва тезкорлиги, илғор платформаси билан кўпчиликни ҳайратга солди.\nТест натижаларига кўра, ҳозирча ишчи номи "Polaris" бўлган Xiaomi Mi Mix 2S бенчмаркда 270 461 балл тўплаган – бу айни пайтда мобил алоқа бозоридаги энг яхши кўрсаткчилардан бири! Смартфоннинг илк имтиҳондаёқ мазкур натижани қўлга киритиши унинг кучли флагманлардан бири бўлишидан дарак беради. Бу натижа ҳали кўтарилади.\nГап шундаки, унинг самарадорлиги платформасидаги 10 нанометрли Qualcomm Snapdragon 845 процессорига боғлиқ. Бу чипнинг частота тезлиги 2,8 ГГц ва Mi Mix 2 моделига ўрнатилган, "аждоди" ҳисобланмиш Snapdragon 835 чипидан 25% га самарали ишлайди.\nШу билан бирга, бизга маълум бўлишича, янги процессорнинг қувватни тежаш хусусияти ҳам 30% га яхшиланган. Шу боис, Xiaomi Mi Mix 2S тўлиқ қувват билан янада узоғроқ ишлаб, фойдаланувчини хурсанд қилади.\nXiaomi Mi Mix 2S жорий йилда бренд ишлаб чиқарадиган энг қимматбаҳо флагман бўлади. Сабаби унда барча янги технологиялар ҳамда жозибадор дизайн жам қилинади.\nШунингдек, Xiaomi Mi Mix 2S моделининг америкалик iPhone X моделига ҳам жуда ўхшаш бўлиши кутилмоқда. Унинг ҳам олд панелида, экран юқорисида сенсорлар ва суҳбат динамиги учун ажратилган махсус жой бўлади.\nApple флагмани «кушандаси» тўплашга эришган натижаларга кўра, 2018 йилда хитойлик "инсофли" ишлаб чиқарувчи энг кучли флагманларидан бири билан кўпчиликни ҳайрат солади.\n#кучли процессор #кучли смартфон #Xiaomi Mi Mix 2s


ЎзА - Мамлакатимизда янги ўқув йили арафасида 1 минг 325 мактаб ярмаркаси ташкил этилади\n08.08.2017 16:45 Чоп этиш версияси\nЎзбекистон Республикаси халқ таълими вазири У.Иноятов янги ўқув йилига тайёргарлик бўйича тизимда амалга оширилган ишлар хусусида журналистларга маълумот берди. Янги ўқув йили арафасида мамлакатимизда аҳолига қулайлик яратиш мақсадида 10 августдан 10 сентябрга қадар 1 минг 325 мактаб ярмаркаси ташкил этилади. Жойлардаги савдо мажмуалари, бозорлардан ташқари 927 умумтаълим мактабида ярмаркалар ўтказилиши режалаштирилган. Уларда 26 турдаги ўқув қуроли ва жиҳози сотуви ташкил этилади. Маҳсулотларнинг аксарияти мамлакатимизда ишлаб чиқарилган бўлиб, асосий турдаги маҳсулотларни аниқланган эҳтиёж асосида мутасадди компания ва ташкилотлар етказиб бермоқда.\nМактаб ярмаркалари фаолиятини уюшқоқлик билан ташкил этиш ва мувофиқлаштириш мақсадида маҳаллий ҳокимликларда ишчи гуруҳлар тузилган.\nМактаб ярмаркаларига асосий турдаги маҳсулотларни аниқланган эҳтиёж асосида Ўзбекистон Матбуот ва ахборот агентлиги, “Ўзбекенгилсаноат” акциядорлик жамияти, “Ўзбекчармпойабзали” уюшмаси, “Шарқ зиёкори” масъулияти чекланган жамияти ва “Шарқ” компанияси етказиб беради.\n– Корхонамиз 10 йилдан буён ўқувчиларга тўқилган кийим-кечаклар етказиб беради, – дейди "Sedat Triko Tоshkent" қўшма корхонаси ходими Мунира Рўзметова. – Мактаб ўқувчилари учун формаларнинг коллекцияларини яратишда маҳаллий хомашёдан ишлаб чиқарилган табиий матоларни танлашга, мактаб кийимлари қулай, ихчам, замонавий ҳамда гигиеник талабларга мос бўлишига алоҳида эътибор қаратамиз.\nМаҳсулотларни сақлаш, ёнғин хавфсизлигини таъминлаш ва бошқа чоралар тегишли ташкилотлар билан ҳамкорликда амалга оширилмоқда. Мактаб ярмаркаларида савдоси ташкил этилаётган маҳсулотларнинг амалдаги стандартларга жавоб бериши ҳамда уларнинг сифати тегишли ташкилотлар томонидан назорат қилинаётир.\nМактаб ярмаркаларида маҳсулотлар нархи сунъий тарзда ошиб кетишига йўл қўймаслик ва тўлов терминаллари узлуксиз ишлашини таъминлаш мақсадида маҳаллий ҳокимликлар ва Давлат солиқ қўмитаси томонидан доимий назорат йўлга қўйилган.\nЎзбекистон Халқ таълими вазирлиги томонидан янги ўқув йилига тайёргарлик кўриш, ўқувчиларнинг асосий турдаги ўқув қуроллари – дарсликлар, мактаб формалари, кийим-кечаклар ва пойабзалларга бўлган эҳтиёжини таъминлаш мақсадида пойтахтимизнинг Олмазор туманидаги 243-мактабда намунали мактаб ярмаркаси ташкил этилди.\nМамлакатимизда таълим соҳасида олиб борилаётган кенг кўламли ислоҳотлар ёш авлодни билимли, жисмонан соғлом ва юксак маънавиятли инсонлар этиб вояга етказишга хизмат қилмоқда. Таълим тизимига янги педагогик технологиялар ва интерфаол услублар жорий этилаётгани ўқитишни сифат ва мазмун жиҳатдан янги босқичга кўтаришга хизмат қилаётир.\nМактаб ярмаркасида 26 турдаги маҳсулотлар сотуви йўлга қўйилган бўлиб, у ердаги нархлар ота-оналарга манзур бўлмоқда.\n– Ҳар йили фарзандларимга ўқув қуроллари, кийим-кечакларни мактаб қошида ташкил этиладиган ярмаркадан харид қиламиз, – дейди Дилором Эгамбердиева. – Чунки бу ердаги маҳсулотлар нархи бозордагига қараганда арзон. Бугун ҳам фарзандларим билан ярмаркага келиб, мактаб формаларини кўздан кечирдик. Уларнинг сифати, бежиримлиги болаларимга ҳар томонлама ёқди.\nДаврон Суннатов, Аъло Абдуллаев (сурат), ЎзА


Ўткир ичак касалликлари\nКасаллик қўзғатувчи микроорганизмлар пайдо қиладиган касалликлар юқумли касалликлар деб аталади. Улар одамдан-одамга юқиши, кўп кишиларни зарарлаши билан бошқа касалликлардан фарқ қилади.\nҲар бир юқумли касалликнинг ўз қўзғатувчиси бўлади. Масалан, қорин тифини шу касаллик бактерияси, тоунни тоун қўзғатувчиси, дизентерияни дизентерия таёқчаси қўзғатади ва ҳоказо. Юқумли касалликларга қарши курашиш медицина ходимлари олдида турган энг муҳим вазифалардан бири ҳисобланади.\nБарча юқумли касалликлар орасида ўткир ичак касалликлари кўпроқ учрайди, айниқса дизентерия муҳим ўрин тутади.\nУткир ичак касалликлари дунёда йилига деярли 5 миллион боланииг ўлимига сабаб бўлади. Ўткир ичак касалликларига қарши курашда маълум ютуқларга эришилган бўлса ҳам, улар ҳамон кўп учрамоқда, оқибатда мамлакатимизга анчагина иқтисодий зарар келтирмоқда.\nЎткир ичак касалликлари группасига бактериал дизентерия, сальмонеллёз, овқатдан бактериал заҳарланиш (стафилококк қўзғатган заҳарланиш, ботулизм ва бошқалар), амёбиаз ва бошқа протозой ичак касалликлари, бошқа қўзғатувчилар (касаллик қўзғатувчи ичак таёқ- чалари, аризон, цитробактерия, протейлар, энтеровируслар) келтириб чиқарган энтеритлар киради. Бундан ташқари, кейинги йилларда ўткир ичак касалликларини кампилобактериялар ҳам қўзғатиши аниқланди. Турли биологик турларга мансуб қўзғатувчилар келтириб чиқарадиган бундай жуда кўп юқумли касалликлар нималар асосида бир группага бирлаштирилади? Бунда аввало қўзғатувчиларнинг ичакда жойлашишига, сўнгра касаллик юқиш механизмининг бир хиллигига эътибор берилади.\nБемор ёки микроб ташувчи организмидан чиқадиган касаллик қўзғатувчилари табиийки, унинг атрофидаги ташқи муҳитга (тупроққа, тувакка ва бошқаларга) тушади ва овқат ёки ичимлик сув билан соғлом одам организмига ўтади. Қўзғатувчиларнинг бир организмдан бошқасига ўтишига имкон берадиган ташқи муҳит элементлари медицинада инфекцияни ўтказувчи омиллар, тегишли касалдикни тарқатадиган бу омиллар мажмуи эса инфекцияни ўтказувчи йўллар деб аталади.\nЭпидемиологик процесснинг ривожланишида қайси омил етакчи роль ўйнашига қараб, ичак инфекцияси асосан учта йўл орқали: сув, озиқ-овқат маҳсулотлари ва турмушда ифлос қўл, уй- рўзғор буюмлари (идиш-товоқлар ва бошқалар) орқали ўтади. Бундан ташқари, ёз-куз ойларида ичак инфекциялари тарқатишда пашша, суварак ва арилар ҳам катта роль ўйнайди.\nҚўзғатувчилар соғлом одам организмига тушгач, паразитлик қилиш учун меъда-ичак йўлининг турли бўлимларидан қулай шароит топади. Шунинг учун ичак касалликларида овқат ҳазм қилиш системаси фаолияти бузилади, бу касалликнинг асосий белгиси ҳисобланади.\nШундай қилиб, бактериялар меъда-ичак йўлига тушганида киши ўткир ичак инфекциялари билан зарарланади. Қасалликнинг дастлабки аломатлари у юққандан кейин бирмунча вақт ўтгач намоён бўлади. Бу яширин давр бир неча соатдан бир неча кунгача (2—3 соатдан 7—9 кунгача) давом этади.\nКасалликнинг клиник манзараси уни келтириб чиқарган қўзғатувчига боғлиқ. Ўткир дизентерияда касаллик циклик равишда кечади, бир неча кундан 3 ойгача давом этади. Уткир дизентериянинг кечишида бир неча давр: яширин давр, бошланғич, авж олган, касаллик аломатларининг йўқолиб бориши ва соғайиш даврлари тафовут қилинади.\nЯширин давр 12 соатдан 7 кунгача (ўрта ҳисобда 2—3 кун) давом этади. Бошланғич даврда киндик соҳаси бураб оғрийди, қорин дам бўлиб, қулдирайди, беморнинг ичи сувдек кетади, бадбўй бўлади. Ҳарорат бирдан кўтарилиб кетиши, эт увишиши, бош оғриши мумкин, бу аломатлар грипп ёки терлама касаллигини ҳам эслатади.\nКасаллик авж олганда нерв, юрак-томир системалари ва меъда-ичак йўли зарарланади. Бош оғриб, уйқу ва иштаҳа бузилади, қорин соҳаси оғрийди, беморнинг дармони қурийди, кўнгли айнайди, кучанади. Тана ҳарорати субфебрилдан 40—41С гача кўтарилиши, қорин тутиб-тутиб, қаттиқ оғриши мумкин. Кекса кишиларда коллапс ҳодисаси кузатилиши, баъзан у ўлимга олиб бориши мумкин. Беморнинг иштаҳаси пасаяди ёки йўқолади, кўнгли ҳеч нарсани тусамайди. Аввалига шилимшиқ аралаш тез-тез ич келиб, қорин оғрийди. Ҳар сафар ич келганида шилимшиқ кўпая боради, ахлат массаси камаяди ва шилимшиқнинг ўзи кетади, баъзан ахлатда ипир-ипир қон кўринади. Ич бўшагандан кейин бемор енгиллик сезмайди ёки бир пас-гина яхши бўлиб туради. Тез орада қорин яна тутиб-тутиб оғриб, бемор ҳожатга боришга мажбур бўлади ва ичи сувдек кетади. Кўпинча бемор тез-тез сияди ва бунда ачишиш сезади. Баъзан сийдик тутилиб қолади. Аёллар дизентерия бўлганида ҳайз цикли бузилиши, агар бемор ҳрмиладор бўлса, оғир ҳолларда боласи тушиши ёки ҳомила чала туғилиши мумкин. Касалликнинг авж олиш даври унинг оғир-енгиллигига, беморнинг ёшига, даволаш бошланган муддатга ва бошқа омилларга қараб 1—2 кунгача давом этади.\nБемор соғая бошлаганида тана ҳарорати нормага тушади, бош оғриғи босилади, уйқу ва иштаҳа яхшиланади, қориндаги оғриқ камаяди ёки йўқолади. Ич кетиши қабзият билан алмашинади.


Ёшларни бирлаштирган беллашув / ADOLAT ижтимоий-сиесий газетаси\nЁшларни бирлаштирган беллашув\nЎзбекистон “Адолат” СДПнинг “Ватан келажаги — ёшлар қўлида” лойиҳаси доирасида ҳар йили анъанавий ўтказиб келинаётган “Адолат билимдони” кўрик-танловининг ҳудудий босқичлари бўлиб ўтмоқда. Унда беллашувнинг қуйи босқичларида ғолиб бўлган иқтидорли ёшлар иштирок этмоқда.\nБухоро шаҳрида “Адолат билимдони” республика кўрик-танловининг вилоят босқичи кўтаринки руҳда ўтказилди. Унда партия фаоллари, депутатлар, танловнинг қуйи босқичларида ғолиб бўлган ёшлар иштирок этишди. Таъкидлаш жоизки, ушбу танловнинг саралаш босқичида вилоятимизда 100 нафарга яқин иқтидорли йигит-қизлар қатнашдилар.\nКўрик-танловнинг вилоят босқичида таништирув шартига кўра, барча қатнашчилар таълим масканлари, вилоятимиз ҳудудлари ҳақида қизиқарли чиқишлар билан кўпчиликда қизиқиш уйғотишди.\nСиёсий-ҳуқуқий соҳадаги билимлар беллашувида ҳар бир иштирокчи ўз сиёсий саводхонлиги, ҳуқуқий маданиятини намоён этди. Айниқса, Бухоро ва Когон туманлари иштирокчилари ҳозиржавоблиги, билими билан барчаниннг диққатини жалб эта олишди.\nУчинчи шартга мувофиқ, “Ўзбекистон “Адолат” социал-демократик партияси менинг тасаввуримда” мавзусидаги чиқишларнинг ҳар бири ўзига хослиги, долзарблиги билан бир-биридан ажралиб турди. Ёшлар партия лойиҳаларининг мазмун-моҳиятидан келиб чиққан ҳолда ўз таклиф ва тавсияларини билдирганлиги диққатга сазовор, албатта. Хусусан, Ромитан туманидан қатнашган Дилафрўз Муродованинг “Партия — менинг тасаввуримда” сарлавҳаси остида ишлаган ранг-тасвир ишида унинг сиёсий дунёқараши ва маданияти яққол акс этганлиги ҳайъат аъзоларининг эътирофига сазовор бўлди.\n— Танловнинг бир-биридан қизиқарли шартларида тенгдошларимиз муносиб қатнашишга интилдилар, — дейди ромитанлик Д.Муродова. — Ўзим чизган суратда партиянинг Сайловолди дастуридаги мақсад-вазифаларни ранглар орқали акс эттиришга ҳаракат қилдим. Бу танлов биз, ёшларни бир мақсад сари бирлаштирди. Барчамизнинг янада фаол ва билимли бўлишимиз учун хизмат қилди.\nЯкуний натижаларга кўра, Бухоро туманидаги Галаосиё педагогика коллежининг 3-босқич ўқувчиси Сабина Расулова биринчи ўринни эгаллаб, беллашувнинг республика босқичига йўлланма олди. Вобкент туманидаги Педагогика ва сервис касб-ҳунар коллежининг 3-босқич ўқувчиси Ҳилола Эргашова, Когон туманидаги Маиший хизмат кўрсатиш касб-ҳунар коллежининг 3-босқич талабаси Дилноза Очилова 2-,3-ўринларга сазовор бўлишди.\n— Тўғриси, танловнинг туман босқичида бир-биридан кучли тенгдошларим билан беллашиш менга жиддий масъулият юклади, — дейди С.Расулова. — Ҳар биримиз танлов жараёнида сиёсий билимларимизни бойитдик. Мусобақаларни томоша қилган ёшлар ҳақида ҳам шундай фикр билдириш мумкин.\nКўрик-танлов қатнашувчилари вилоят партия кенгашининг диплом ва ташаккурномалари ҳамда эсдалик совғалари билан тақдирланишди.\nЮрт меҳрининг самимий ифодаси...\nВатанимиз мустақиллигининг 25 йиллигига бағишлаб Ўзбекистон “Адолат” СДП томонидан қатор тадбирлар ва акциялар ўтказиб келинмоқда....


Posted on 03/30/2011 by TURONZAMIN\nҚишлоқда уйимизнинг қаршисида нонвойхона бор эди. Нонвойхона жуда катта залнинг бир бурчагини эгаллаганди. Бу ерда баъзан турли йиғинлар ҳам ўтказиларди. Ҳатто очиқ судлар ҳам шу ерда бўларди. Бир мартасида қишлоқдаги бригаданинг табелчисини суд қилишди. У одамларнинг соатидан, ҳақидан урган экан.\nТекшириш давомида бу ишни билмасдан қилгани, у табел юритишни билмагани ҳолда табелчиликни қабул қилганидан келиб чиққани аниқланган.\nОдамлар барибир ундан ғазабда эдилар. У ўмарган пулларидан бир қисмини судяга берган, деган фикрда бўлганлар ҳам йўқ эмасди. Судя табелчини қамаб юбормоқчи эди. Амаким уни жамоатчилик тарбиясига беришни сўрадилар. Судя жазони шартлига алмаштириб, ҳукмни ўқиб чиқиб кетди.\nАмакимни ҳамма ҳурмат қиларди. Оппоқ сочлари ва оппоқ соқоллари ўзларига жуда ярашар, гапирганда мантиқ билан сўз юритар эдилар. Одамлар ҳурмат қилиб, амакимни “Раис бобо” дер эди. Илгари колхозда раис бўлганлар. Туманда узоқ йиллар бош заминдор лавозимида ишлаганлар.\nАмаким мени жуда яхши кўрардилар. Иккаламиз яқин дўст эдик. Мен ҳам ҳазиллашиб “Раис бобо” десам, кулиб қўярдилар.\nОдамлар шовқин-сурон этиб, табелчини муҳокама қила бошладилар. Кимдир уни “Қишлоқдан қувиш, сазойи қилиш керак,” деб қолди. Одамлар шовқин сурон қилишар экан, амаким ўртага чиқиб, гапира бошладилар׃\n-Бир гап айтишдан олдин дўппини бир четга олиб қўйиб, ўйлаб кўриш керак. Хўп, буни сазойи қилайлик, қишлоқдан қувайлик, деяпсизлар. У осмондан тушган одам эмас. Ана қабристонга бориб кўринглар, отаси, бобоси шу ерда ётибди. Кўз ўнгимизда ўсди. Бирор марта ўғирлик қилганини ёки бировнинг ҳақини еганини кўрдик-ми? Йўқ. Отаси ҳалол одам эди. Буни ё шайтон йўлдан урган ёки ўзи иқрор бўлганидек, адашган. Биз уни қишлоқдан қувиб чиқарсак, қаерга боради? Қаерга борса ҳам унга эмас, бизга лаънат айтишади. Бу-масалнинг бир томони. Иккинчи томони эса, у ростдан ҳам адашган бўлса-чи? У дунёи бу дунё гуноҳкор бўлмаймизми? Суд бизга ишонди, биз кафилликка олдик. Кир бўлди, деб бармоғингизни кесиб ташлай олмайсиз. Одамларни сазойи қилиш, қишлоқдан қувиш ваҳшийлик давридан қолган. Бугун унинг бошига тушган кулфат эртага бошқанинг ҳам бошига келиши мумин. Ҳаммани қуваверсак, яккамохов бўлиб қолмаймизми?\nХуллас, амаким анча гапирдилар. Халойиқ у кишининг фикрига қўшилди. Табелчи йиғлаб юборди. У қишлоқдан қувиш ҳақидаги гапдан йиғламаганди. Аммо қишлоқда қолишини эшитиб йиғлади.\nМен амакимнинг ақлли инсон эканликларидан ғурурландим.\n“Америка овози” радиосида ишлаганимда бир қанча инсон ҳуқуқлари фаолларини ўз маҳаллаларида муҳокама қилишганини эшитдим. Буни юқоридаги воқеа билан буни солиштириб бўлмайди. У ерда ўғирликда айбланган кишини адолат билан муҳокама этишди. Бу ерда эл-улусга адолат истаган инсонларни ўз Ватанидан бадарға қилиш ҳақида гап борган.\nХуллас, ким Каримовга “Инсофли бўл” деса, у ўша одамни маҳаллаберун қилишга интилди.\nБу яқин йилларнинг ҳикояси. Аммо Каримов бу ишни 1990 йилларнинг бошида бошлатганди.\nБир кун Ошкоралик қўмитасининг котиби Тойиба Тўлаганова менга ва Эркин Воҳидовга:\n-Бугун мени маҳаллада муҳокама қилишар экан. Эркин ака, сиз раисимиз ва Жаҳонгир ака, сиз ўринбосар сифатида бориб, бир нарса демайсизларми?-деди.\nКечга бориб, Эркин акани тополмай қолдим. Ҳар доимгидек, қандайдир шошилинч иши чиқиб қолган эмиш. Олий Кенгашда ишлаётган депутатлардан бир-икки нафарини олиб, Тойибанинг маҳалласига бордик. Мажлис мактабнинг залида экан. Асосан чол-кампирлар чақирилган ва ҳаммаси хафақон. Мен телевидениеда чиқиб юрганим учун баъзилари танишди. Мажлисни туман раҳбарларидан бири очди ва бир кекса одамга сўз берди. У Тойибани Президентга қарши чиқиш учун сайламаганлари, балки ўзларининг муаммоларини ҳал қилиб бериш учун сайлаганларини айтди. Қолганлар ҳам айни гапни такрорлаб, сўзни “бунақа депутат керак эмас”, деганга олиб келишди.\nШунда раҳматли амаким ёдимга тушдилар. Қишлоқдаги муҳокама ҳақида гаплашиб қолганимизда׃\n-Ўшанда нега қабристон ҳақида гапирган эдингиз?-деб сўрагандим.\n-Одамлар қабристонга борганда ва қабристон ҳақида ўйлаганда самимий бўладилар,-деган эдилар амаким.\nШуни эслаб, мен ҳам сўз сўрадим. Қабристон ҳақида бир ривоятни айтиб бердим.\n-Қадимда бир шоҳ яшаган экан. У қабристонга боришни ёмон кўрар экан. Яқинлари ўлганда ҳам бормас экан. Бир ундан бунинг сабаби сўрашганда у:\n-Яқинда маошлар оширилди. Унга президент қўл қўйди. Орқасидан нархлар ҳам ошди. Унга президент ўзи қўл қўймай, Бош вазирга қўл қўйдирди. Ўшанда Тойиба: “Бунақа ўйинлар қилиб юрмасдан маошларни бозор нархига боғлаб қўяйлик, айниқса, пенсионерларнинг маоши шундай қилиниши керак, бозор нархи кўтарилса, маош ҳам кўтарилсин” деб айтгани учун президентдан дашном эшитди.\nКейин Тойиба׃ “Ҳукуматнинг бюджети шаффоф бўлсин, пул қаерга кетмоқда? Нега йўлларни таъмирлашга, мана бу мактабларни таъмирлашга пул йўқ”, деб сўраганди яна президент унга дашном берди. Сўнг Тойиба׃\n“Милиция, суд қачон адолатли идора бўлади? Одамларнинг умри шу идораларнинг эшигида ўтиб кетмоқда”,деганди Президент׃ “Сиз депутатсиз, бизнинг ижро ҳукумати назоратидаги бундай ишларга аралашманг”,- деб унга дакки берди. Яна бир кун Тойиба озиқ-овқат талонлари ҳақида гапирди:\n“Халқни озиқ-овқат талонларига боғлаб қўйдингиз. Лекин одамларнинг қўлида талон бор, магазинда эса ёғ йўқ, пахтани ўзимиз экамиз, ёғи қаерга кетмоқда?” деб сўраганди, президентга ёқмади. Бошқа бир кун Тойиба президентдан׃\n“Сиз ҳам бир кун автобусда юриб кўринг, бир марта қассобдан гўшт сотиб олинг, қишнинг совуғида оддий одамлар яшаётган домга кириб кўринг”, деганди Президент уни ҳақорат қилди. Кейин мана бу- менинг ёнимда ўтирган раҳбарларни сизларнинг уйингизга юбориб, Тойибани муҳокама қилиш керак, деб буюрди. Бор гап шу, дедим.\n-Нега ҳақорат қилади?\n-Бизнинг депутатимиз бизнинг дардимизни айтибди, раҳмат унга!\n-Тўғри гап, президентни ўзи мана бу ерга келиб, жавоб берсин!..\nИкки кундан кейин Каримовнинг топшириғи билан Олий Кенгаш раиси қонунларга хилоф равишда Ошкоралик қўмитасини ёпиб қўйди. Қўмита ҳам сазойи қилинди.\n« Ўзгача фикр SOS »\nAlisher, on 03/30/2011 at 10:34 am said:\nКечга бориб, Эркин акани тополмай қолдим. Ҳар доимгидек, қандайдир шошилинч иши чиқиб қолган эмиш.\nЭркин ака халк кахрамони , яхши шоирми ёки куянми ?


Жорий йилдаги Хэллоуин байрамининг энг машҳур қаҳрамонлари Клинтон ва Трамп бўлди\n07:56 / 31.10.2016\nЖорий йилда АҚШда Хэллоуин байрами сайловолди пойгасининг энг қизғин палласига тўғри келди ва бу ҳолат америкаликларнинг байрамга кийим танлашларида ўз сўзини айтди. Бу ҳақда хорижий ОАВ хабар бермоқда.\nБу йил "барча авлиёлар кунида" айнан АҚШ президенти лавозимига номзодлар – Хиллари Клинтон и Дональд Трамп энг машҳур қаҳрамонларга айландилар. Мисол учун, машҳур қўшиқчи Кэтти Перри Хиллари Клинтон қиёфасига кирди ва Клинтонга айланиш жараёни суратларини инстаграмда жойлаштирди.\nТаниқли британиялик журналист Жемима Хон эса Лондондаги UNICEF Halloween Ball кечасига Дональд Трамп қиёфасида ташриф буюрди.\nДональд Трамп АҚШ байрам Хиллари Клинтон Хэллоуин


07 июл 2020, Тошкент вақти: 08:47\n36 минг япониялик эркак орасида ўтказилган узоқ муддатли тадқиқот натижалари мунтазам равишда қўзиқорин истеъмол қилиш простата саратонига чалиниш хавфи озайишига олиб келиши мумкинлигини кўрсатди. Тадқиқот натижалари сентябрь ойида International Journal of Cancer журналида чоп этилди.\nПростата саратонида фақат эркакларда учрайдиган простата безидаги ҳужайралар назоратсиз бўлина бошлайди. Простата саратони эркаклар орасида энг кўп учрайдиган саратон бўлиб, 2018 йилда жаҳон бўйлаб 1,2 миллион одамга илк бор ушбу касаллик ташхиси қўйилди. Касалликка чалиниш хавфи ёш ўтиши билан ошиб боради.\nТоҳоку университетининг тиббиёт мактаби профессори, тадқиқот бош муаллифи Шу Жанг пробиркаларда ҳамда тирик организмларда ўтказилган тажрибалар қўзиқоринлар простата бези саратонининг олдини олишга қодир эканлигини кўрсатганини айтди. Унинг сўзларига кўра, бундан олдин қўзиқорин истеъмол қилиш ва простата безига чалиниш эҳтимоли ўртасидаги боғлиқлик ўрганилмаган.\n- Билишимизча, бу қўзиқоринларнинг простата бези саратонининг олдини олишдаги қобилияти аниқланган ва аҳоли даражасида ўтказилган илк тадқиқотдир, - деди Жанг.\nТадқиқотда умумий ҳисобда 40-79 ёшлардаги 36499 киши қатнашган. Мияги шаҳридаги иштирокчилар 1990 йилдан 2014 йилгача кузатилган. Осака шаҳридаги иштирокчилар эса 1995 йилдан 2008 йилгача кузатилган. Тадқиқот қатнашувчилари овқатланиш, жисмоний ҳаракатланиш, чекиш ва ичиш одатлари ҳамда таълимлари, оилалари ва тиббий тарихлари ҳақида маълумот кўрсатилган анкеталарни тўлдириб борган.\nТадқиқот давомида қатнашувчиларнинг 3,3 фоизида простата саратони бошлангани кузатилган. Ҳафтасига бир мартадан кам қўзиқорин еганларга солиштирганда ҳафтасига бир ёки икки марта қўзиқорин истеъмол қилганларда простата саратонига чалиниш хавфи 8 фоизга озроқ эканлиги кузатилган. Ҳафтасига уч ёки ундан кўп марта қўзиқорин еганларда эса ҳафтасига бир мартадан оз истеъмол қилганларга солиштирганда простата саратонига чалиниш хавфи 17 фоизга озроқ бўлган.\n- Тадқиқотимиз натижалари қўзиқоринлар соғлиққа ижобий таъсир кўрсата олишини кўрсатди. Бу натижалар асосида бошқа аҳоли гуруҳлари орасида ва шароитларда қўзиқорин истеъмоли тўғрисида кўпроқ маълумот берадиган тадқиқотлар ўтказиб, аниқланган боғланишни тасдиқлаш керак бўлади, - деди Жанг.\nWhatsApp пул юбориш ва қабул қилиш хизматини йўлга қўйди\nЎзбекистонда ноёб ҳодиса - ҳалқасимон қуёш тутилишини кузатиш мумкин бўлади\nКоронавирус юқтирган зарафшонлик аёл: холимиздан ҳеч ким хабар олмаяпти


Болгария қирувчи самолёти Қора денгизга қулади - EFFECT.UZ\n. 14:45 | 10.06.2021\nБолгария ҳаво кучлари қирувчи самолёти Қора денгизга қулаб тушди, учувчи қидирилмоқда. Бу ҳақида «Сега» газетаси Республика ҳарбий департаментига асосланиб маълум қилди.\nФалокат МиГ-29 қирувчи самолёти «Шабла 21» машқлари доирасидаги ўқув топшириғини бажараётган пайтда юз берган. Кеча учувчи билан алоқа узулиб қолган. Қидирув-қутқарув ишлари давом этмоқда.\nМаълумот учун, 21 май куни Нигерия ҳарбий-ҳаво кучларининг самолёти Кадуна шаҳрининг шу номдаги штатидаги халқаро аеропорти яқинида қулаб тушгани ҳақида хабар берилган эди.\nМаълум қилинишича, табиий офат туфайли Нигерия қуруқликдаги қўшинлари штаби бошлиғи Иброҳим Аттаиру, шунингдек, самолёт экипажини ўз ичига олган яна ўнта офитсер ҳалок бўлган. Ҳалокатнинг дастлабки сабаби ёмон об-ҳаво шароити деб айтилган эди.\nTeglar:Болгария, Болгария ҳаво кучлари, Қирувчи самолёт, Қора денгиз\nДХХ ва ИИБ террористик гуруҳни қўлга олди


06 июл 2022, Тошкент вақти: 09:54\nШу пайтгача “Фидокорлар”, “Адолат” ва “Миллий тикланиш” партиялари ўз номзодлари борасида бир тўхтамга келган эди. Душанба куни эса Халқ демократик партияси қурултойи қатнашчилари партиянинг Олий Мажлис қуйи палатасидаги фракцияси раҳбари Аслиддин Рустамов номзодини Ўзбекистон президентлигига илгари сурди.\nГўёки демократия белгиси сифатида тақдим этилаётган бу жараён кўплаб ўзбекистонликларни ишонтира олмаётган кўринади. Сайловчилар президент сайлови адолатли ўтишига катта шубҳа билан қараётганини айтмоқда.\nБухоролик Алижон ака “Озодлик” мухбири билан суҳбатда “ўзбек халқи сайловлар ҳеч нарсани ҳал этмайди, деган қоидага кўникиб кетгани”ни билдирди.\nҚашқадарёлик Фурқат ака эса: “Номзодларини илгари сураётган сиёсий партиялар вакилларини халқ танимаса, қолаверса, партияларнинг ўзи ҳақида ҳам халқ бир тушунчага эга бўлмаса, сайловнинг адолатли ўтишига ким ишонади”,- дея таъкидлади.\nМосквада мардикорлик қилаётган ўзбекистонликларнинг бир гуруҳи таҳририятга қўнғироқ қилиб қилиб, улар номидан гапирган Бахтиёр ака ҳам: “Ислом Каримовдан бошқа номзодга овоз бермоқчимиз, лекин ундан бошқа номзодларни танимаймиз”,- деди хафа бўлиб.\nОддий сайловчиларнинг бу каби гапларида жон борлигига “Озодлик” билан суҳбатда ХДП матбуот хизмати вакили ҳам аниқ ишоратлар қилди.\nХуллас, ХДП бўлажак президент сайловига муносиб номзод сифатида илгари сурган А.Рустамов ҳам ХДПдан 2000 йилдаги президент сайловида номзод сифатида қатнашган Абдулҳафиз Жалолов сингари ўзини бошқа номзодларга рақиб, деб билмаслигини айтиши ҳам эҳтимолдан холи эмас.\n“Мен сайлов хонасига кирмасданоқ овозимни амалдаги президентга бердим, чунки мен ўзимнинг овозим ҳеч нарсани ҳал этмаслигини билардим. Мен муқобил номзод эдим, холос, рақиб эмас”,- деган эди аввалги президент сайловида ХДПдан номзод бўлган Абдулҳафиз Жалолов.


Бола туғилганда унинг ҳужжатлари қандай рамийлаштирилади? | hudud24.uz\n2020, 25-Oktabr | 06:42\nБош саҳифа Янгиликлар Маҳаллий Бола туғилганда унинг ҳужжатлари қандай рамийлаштирилади?\nБола туғилганда унинг ҳужжатлари қандай рамийлаштирилади?\n21:56 / 28-09-2020\nБоланинг дунёга келиши жуда қувонарли ҳол. Бироқ энди катталар бу “жажжи одамча”нинг ҳаётдаги ўрнини белгилашлари зарур. Масалан, унинг илк ҳужжатларини тайёрлаб маромига етказиш, бирор дард билан оғриганида шифокорга мурожаат этиш ва гўдакнинг меъёрий яшаши учун барча ҳатти-ҳаракатларни қонун доирасида бажармоқ керак. Ёш оналар бу хусусда етарлича маълумотга эга бўлганлари маъқул.\nТуғруқ жараёнида иштирок этган доянинг имзоси ва туғруқхона муҳри қўйилган маълумотномада боланинг туғилган вақти ва санаси, жинси, бўйи, вазни туғилиш жараёни учун масъул шифокорнинг исм-шарифи ёзилган бўлади.\nЧақалоқ уй шароитида дунёга келган ҳолатларда, яъни туғруқхонадан ташқари жойларда ва тиббий ёрдамсиз туғилган боланинг туғилганлигини қайд этиш учун унинг шу онадан туғилганлигига гувоҳлик берувчилар имзолаган ва участка шифокори ёки фельдшерининг имзоси билан тасдиқланган далолатнома асосида амалга оширилади.\nТуғилганлик ҳақида гувоҳнома – боланинг туғилганлигини, унинг ота-онаси ким эканлигини тасдиқловчи ягона ҳужжатдир.\nБола туғилганлигини расман тасдиқловчи, унинг исм-шарифи, туғилган куни, ойи ва йили, шунингдек, ота-онасини аниқловчи, республиканинг янги фуқароси сифатида рўйхатга олинганлигини билдирувчи ҳужжат, яъни “туғилганлик ҳақидаги гувоҳнома” ФҲДЁ бўлими томонидан ёзилади. Ҳар бири ўз серияси ва рақамига эга бўлган бундай гувоҳномалар гербли бланка шаклида босмахонада тайёрланади.\nТуғилганлик ҳақидаги гувоҳнома ФҲДЁ ходими томонидан тўлдирилиб, шу идора муҳри билан тасдиқланади. Шунингдек, фуқаролик ҳолати ҳақидаги далолатнома ёзувлари дафтарига бола туғилиши ҳақидаги маълумот қайд этилади.\nБоланинг туғилишини қайд этиш мажбурий бўлиб, бола туғилган жойдаги ёки ота-онасидан бирининг доимий яшаш жойидаги ФҲДЁ органида амалга оширилади.\nОта – онанинг истагига кўра ФҲДЁ органи боланинг туғилганлигини қайд этишни тантанали вазиятда ўтказиши мумкин.\nТуғилганлик ҳақидаги аризани олиш учун бола туғилган кундан бошлаб бир ой муддат ичида ФҲДЁ бўлимига мурожаат қилиш мумкин. Агар бола республика ҳудудидан ташқарида туғилган бўлса, уни рўйхатга қўйиш Ўзбекистоннинг ўша мамлакатдаги консуллик муассасалари томонидан амалга оширилади.\nБола туғилганлиги ҳақидаги ариза ота-онаси ёки улардан бири, алоҳида ҳолларда эса қариндошлари, қўшнилари, тиббиёт муассасалари маъмурияти, ички ишлар ёки васийлик ва ҳомийлик органлари томонидан берилиши мумкин.\nТуғилганликни қайд этиш учун: тиббиёт муассасасининг бола туғилганлиги тўғрисидаги тиббий маълумотномаси, ота-оналарининг паспортлари ёки уларнинг ўрнини босувчи ҳужжатлар, никоҳ тузилганлиги тўғрисидаги гербли гувоҳнома ёки оталикни белгилаш ҳақидаги ариза, ёхуд никоҳда бўлмаган онанинг аризаси тақдим этилади.\nБоланинг туғилганлигини қайд этишда унга фамилия ота-онасининг келишувига кўра ота ёки онанинг фамилияси, боболарининг бирининг ёхуд отанинг исми бўйича берилади. Келишув бўлмаган тақдирда низолар васийлик ва ҳомийлик органи, консуллик округида эса консул томонидан ҳал этилади.\nБолага исм ота-онанинг розилигига кўра берилади. Болага қўшалоқ исм беришга йўл қўйилади.\nШу ўринда болага исм танлашда ўта масъулият ва эътибор билан ёндошиш зарурлигини таъкидлаб ўтиш жоиздир. Биринчидан, болага исм танлаш ишига жиддий ўйлаб, иложи борича анъаналарга боғлаб ёндошиш керак. Иккинчидан, кишининг исми шарифи ва ота исмини расмий ҳужжатларда тўғри ёздириш лозим. Учинчидан, кишининг исми шарифини аниқ ва тўлиқ айтиш, тўғри талаффуз қилиш, ўринсиз равишда шаклан бузмасликка интилиш керак. Тўртинчидан, чақалоққа исм танлаганда тилдаги мавжуд, тайёр номлардан фойдаланиш билан бир қаторда янги, диққатни тортувчи, ўзига хос исмлар устида изланиш, яъни янги, бетакрор исмлар ижод қилдишга интилиш лозим. Бешинчидан, исмларимизда миллий руҳнинг сақланиши, уларнинг она тилимиз қонуният ва талабларига мос бўлиши керак. Боланинг исми мазмунан гўзал, шаклан чиройли бўлиши лозим. Исмларда одатда, холисона орзу-умидлар, фарзандга бўлган меҳр-муҳаббат ҳамда эзгу орзулар ўз мужассамини топади. Шунга кўра болага исм қўйишда ўзаро маслаҳатлашиб маъноли, чиройли исм қўйиш керак. Чунки болага қўйилган исм унинг бутун ҳаёти давомида ҳамроҳи бўлиб, унинг ҳаётига ўз таъсирини кўрсатади.\nЎзбекистон Республикаси Президентининг 2020 йил 18 февралдаги Фармонига биноан 2020 йил 1 апрелдан бошлаб, фуқаролик ҳолати далолатномаларини ёзиш органларининг ишини тизимли назорат қилиш, малакали кадрларни танлаш ва жой-жойига қўйиш, ҳуқуқни қўллаш амалиётини мувофиқлаштириш, “ФҲДЁ электрон архиви” ахборот тизимини юритиш ва ФҲДЁ органларининг ҳудудий архивларига раҳбарлик бўйича функцияларни юклаган ҳолда ФҲДЁ органлари Агентлик тасарруфига ўтказилди.\nБолани Оилавий поликлиникага ҳисобга қўйиш, ота ёки онанинг доимий яшаш жойи бўйича ҳисобга қўйиш, болани давлат мактабгача таълим муассасига жойлаштириш бўйича навбатга қўйиш, шунингдек бола туғилганлиги муносабати билан бериладиган бир маротабалик пул маблағи олиш каби хизматлар жорий йилнинг 1 сентябрь кунидан бошлаб ФҲДЁ органлари томонидан туғилишни қайд этиш билан бир қаторда фуқароларга қулайлик яратиш, ортиқча вақт, маблағ сарфлашни ва сарсонгарчиликларни олдини олиш мақсадида “ФҲДЁ электрон архиви” ахборот тизими орқали йўлга қўйилди.\nШунингдек боланинг туғилишини ўз вақтида расмийлаштириш зарур. Туғилганлик ҳақидаги далолатнома ёзувини ўз вақтида расмийлаштирмаслик оқибатида боланинг ҳуқуқ ва эркинлиги поймол бўлиши мумкин. Масалан, ўз вақтида тиббий ёрдам кўрсатилмаслиги, мактабгача таълим муассасасига ва умумий таълим мактабларига жалб этилмасдан қолган ҳолатлари мавжуд. Бу эса ўз навбатида бола жисмонан ва маънан соғлом бўлиб, унинг ҳаётда, жамиятда ўз ўрнини топишда бир қатор қийинчилик туғдиради. Юртимиз келажаги бўлган ёш авлодни муносиб тарбиялаб, уларни жисмонан соғлом маънан етук, баркамол авлод бўлиб етишишига ўз ҳиссамизни қўшайлик.\nОлмазор туман ФҲДЁ бўлими мудираси\nАввалги мақола“Қабрда ҳам Қорабоғнинг ўзиман” — ғамгин озар халқининг буюк маданияти асрлар оша яшаб келмоқда\nКейинги мақолаХива шаҳрида икки йилда бир марта “Лазги” халқаро рақс фестивали ўтказилади


Қирғиз тили «Гугл» таржимонда - ҚИРҒИЗИСТОН ЯНГИЛИКЛАРИ\nҚирғиз тили «Гугл» таржимонда\nАгар лойиҳа молиялаштирилса, 2012 йилнинг январ ойидан бошлаб Google Translate сервисида инглиз ва рус тилларидан қирғиз тилига таржима қилиш имконияти туғилади. Онлайн таржимонда замонавий сўзлар ва ибораларни қўллаш мумкин бўлади.\nҚирғиз тилини «Гугл» таржимонга олиб кириш лойиҳаси ташаббускорларидан бири Мурат Жумашевнинг билдиришича, 2012 йилнинг январ ойидан бошлаб қирғизча таржимоннинг тест версияси ишга тушади. Унда рус ва инглиз тилларидан таржима қилиш мумкин бўлади.\nЖумашев билан биргаликда лойиҳа устидан «Қирғизпатент» собиқ ходими Рахат Сабирбеков, Viju.kg асосчиси Тўлўгўн Аматов ва «Центр по продвижению гчп и инвестиций» ижрочи раҳбари Данияр Усеновлар иш олиб бормоқдалар.\nЖумашевнинг ўзи хозирги кунда «Мегаком» уяли алоқа компаниясининг пиар бўлими ходими қатори фаолият олиб бормоқда.\nАввалроқ «Шоро» компаниясида «Тянь-Шань Лэдженд» сувини ребрендинги билан шуғулланган.\nТаржимоннинг хозирги кунда унинг алтернативаси йўқлиги учун, у жуда машҳур бўлишини таҳмин қилмоқда Жумашев.\n«Бугунги кунда луғатларда замонавий сўзлар йўқ ва уларда қирғиз тилидан ибораларни таржима қилиш имконияти йўқ», –деди лойиҳа ташаббускори.\nАгар лойиҳа ишга тушса, қирғиз тили Ўрта Осиё давлатлари орасида биринчи бўлиб дунёнинг энг катта Интернет корпорациясига кирган давлат тили бўлади.\nТашаббускорлар лойиҳа ҳеч қандай коммерцияни кўзламаганини таъкидлашмоқда.\n«Лойиҳадан мақсад, қирғиз тилида сўзловчи инсонларнинг интернетдан кўпроқ маълумот ола олишларига қаратилган», –деди Жумашев.\nТаржимон ёрдами орқали алоҳида сўзлар, иборалар, жумла ва веб саҳифаларни хоҳлаган 57 тилдан таржима қилиш имконияти яратилади.\nҚирғиз тили онлайн луғатлари\nKloop.kg мухбирлари Интернетда инглиз ва рус тиллардан қирғиз тилига таржима қилиш имконини берувчи саккиз онлайн луғат топдилар.\nБарча луғатлар фақат алоҳида сўзларни таржима қилиш имкониятига эга.\nХалқаро Славян Институти (Бишкек филиали) – қирғиз тилидан рус тилига таржима қилиш имконияти бор\nОнлайн луғат Tilchi.com – қирғиз тилидан рус тилига ва унинг акси.\nАКИ Пресс ахборот агентлиги – қирғиз тилидан рус тилига ва бунинг акси, шунингдек инглиз тилидан қирғизчага.\nЎрта Осиё тарих музейи – қирғиз тилидаги рус тилига таржима қилинган муайян сўзларнин рўйхати кўрсатилган.\nPress.kg – қирғиз тилидан рус тилига таржима\nЖанилак Тасма – қирғиз тилидаги рус тилига таржима қилинган муайян сўзларнин рўйхати кўрсатилган\n«Ўн минг сўз»\nKloop.kgга берган интервьюда педагогика фанлари доктори Женишбек Чиманов сўнгги маълумотларга кўра қирғиз тилида ўн мингга яқин сўз борлигини айтди.\n«Сўзларнинг ўртастатистика запаси беш етти мингни тузади», – деди Чиманов\nКўп йиллардан бери таржима билан шуғилланиб келишига қарамай, қирғиз тилида рисоладаги таржимонни учратмаганини айтади педагогика фанлари доктори.\nЖумашевнинг сўзларига кўра, лойиҳани ишга тушириш учун 10 500 АҚШ доллари керак.\nУнинг фикрича, президент аппарати қошидаги этник сиёсат бўлими лойиҳага молиявий ёрдам кўрсатиши мумкин.\nБироқ этник сиёсат бўлими бошчиси Мира Карибаева Kloop.kgга берган интервьюда мазкур бўлим лойиҳани молиялаштирмаслигини айтди. Унинг сўзларига кўра, лойиҳа ташаббускорлари халқаро ташкилотларнинг грантлари учун ариза топширишларига ёрдам кўрсатишини мумкин.\nАввалги мақолаҚирғизистонда «ҳалол» маҳсулотлар шариат талаблари асосида текширилади\nНавбатдаги мақолаKloop.kgнинг радио янгиликлари


09:09 26 Октябр 2020\n14:52 10.08.2020 (Янгиланган 14:54 10.08.2020) Ҳавола олиш\nТОШКЕНТ, 10 авг - Sputnik. Хитой Американинг бир қатор амалдорларига қарши санкциялар жорий этганини маълум қилди, бу чора Гонконг бўйича санкцияларга жавобан киритилди, деб хабар қилди РИА Новости Хитой ТИВ вакили Чжао Лицзяннинг баёнотига асосан.\nХитой расмий вакили 11 нафар Американинг расмийларига санкциялар қўлланилганини маълум қилди. Хусусан, рўйхатга сенаторлар Марко Рубио ва Тед Круз ҳам киритилди.\nАввалроқ АҚШ Молия вазирлиги материк Хитой ва Гонконгнинг 11 юқори лавозимли амалдорларига нисбатан санкциялар жорий этган эди. Ушбу ҳаракатни бу одамлар "Гонконг автономиясини бузганлиги ва Гонконг фуқароларининг сўз ва йиғилиш эркинлигини чеклаганлиги" билан тушунтирган.\nАввалроқ Sputnik радиоси экспертнинг Хитойнинг АҚШга қарши санкциялари қандай таҳдид солаётганини гапириб бергани ҳақида хабар берган эди.


Миср виза тўловини бекор қилмоқчи - Hidoyat.uz\nАсосий саҳифа Янгиликлар Дунё янгиликлари Миср виза тўловини бекор қилмоқчи\nЧоп этилди Iyun 24, 2020 Миср виза тўловини бекор қилмоқчиda fikr bildirishni o'chirish\nМиср октябрнинг охиригача виза олиш учун тўловни бекор қилишни режалаштирмоқда, дея хабар берди «The Sun».\nГарчи коронавирус билан касалланиш сони камаймаётган бўлса-да, мамлакат 1 июлдан хорижлик сайёҳларни қабул қилишга тайёр.\n22 июнь куни 1475 та янги ҳолат қайд этилди. Умумий касалланганлар сони 55 мингдан ошиб кетди, қарийб икки минг киши вафот этди.\nСайёҳлар Қизил денгиздаги курортларга дам олгани келишлари учун ҳукумат 31 октябрга қадар виза учун тўлов олмасликка қарор қилди. Бу ҳар бир меҳмонга 25 доллар тежаш имконини беради.\nМиср хорижлик сайёҳларни кутмоқда. Қарийб 260 та меҳмонхона вирусга қарши чора кўришни тасдиқловчи гигиеник хавфсизлик сертификатини олишган.\nМеҳмонхоналар фақат 50 фоиз юклама билан фаолият кўрсатиши мумкин, уларда шифокор бўлиши шарт.\nКурортларда тўй, базм ва кўнгилочар тадбирлар ўтказишга, очиқ буфетларга таом олиб чиқишга рухсат берилмайди.\nШунингдек, жамоат жойларида ижтимоий масофа сақлашга тўғри келади.


Англиялик мухлислар ўта талабчан — Варан | Qalampir.uz\nАнглиялик мухлислар ўта талабчан — Варан\nСпорт\t17 Август 19:06 1321\nХабарингиз бор, франциялик ҳимоячи Рафаэль Варан ёзги трансферлар ойнасида “Реал Мадрид” клубидан “Манчестер Юнайтед”га 50 миллион евро эвазига кўчиб ўтди. Янги клуби сафидаги илк матбуот анжуманида футболчи МЮга ўтиши ҳақида фикр билдирди.\n“Бу кўчишдан жуда хурсандман ва ҳаяжондаман. Мен учун бу янги саёҳат, қизиқарли саргузашт. “Реал” билан ўз вақтида бахтли онларни бошдан кечирдим, аммо “Манчестер Юнайтед” мен учун янги синов.\nМен ва МЮ ҳақида 2011 йилдан бери миш-мишлар юради. “Юнайтед”га бўлган қизиқишим Сер Алекс Фергюсоннинг уйимизда мен билан гаплашганида, мен “Реал”га ўтишимдан олдин бошланган эди. Ўша пайтдан бери мен МЮга ўтиш ҳақида ўйлаб келаман.\n“Реал”даги фаолиятимдан мамнунман, энди эса менда катта масъулият турибди. Англиялик мухлислар ўта талабчан, уларнинг ишончини оқлаш учун ҳам боримни бериб ўйнашим зарур”, дейди Варан.\nЭслатиб ўтамиз, 28 ёшли француз футболчиси “Реал” сафида 2011-21 йиллар давомида тўп сурган. “Манчестер Юнайтед” футболчини 14 август куни “Лидс”га қарши ўйин олдидан таништирди ва клуб душанба куни шартномани расман эълон қилди. Футболчи айни дамда машғулотларга қўшилган.\nВаран “Манчестер Юнайтед”да 19-рақамда тўп суради.\nАПЛ Манчестер Юнайтед МЮ Реал Мадрид Рафаэль Варан Премьер-лига\n18 Сентябрь 18:15 28781\n19 Сентябрь 11:57 28480\n20 Сентябрь 13:55 23531\n18 Сентябрь 20:00 22722


АҚШ президенти лавозимига номзод Жозеф Байден мамлакат учун халқаро майдонда энг катта хавфни Россия туғдиради деб ҳисоблайди.\nТОШКЕНТ, 26 окт — Sputnik. АҚШ президенти лавозимига Демократик партиядан номзод Жозеф Байден Қўшма Штатлар учун халқаро майдонда энг катта хавфни Россия туғдиради деб ҳисоблайди.\n“Ўйлайманки, ҳозирги пайтда бизнинг хавфсизлигимиз ва иттифоқларимизга путур етказиш нуқтаи назаридан энг катта таҳдид Россия ҳисобланади. Иккинчидан, мен Хитойни энг катта рақибимиз деб биламан”, – Байден CBS телеканалига берган интервьюсида.\nРоссия бошқа мамлакатларда демократик жараёнларга таъсир ўтказиш ҳақидаги айбловларни бир неча марта рад этган эди, Россия президенти матбуот котиби Дмитрий Песков эса уларни “мутлақо асоссиз” деб атаганди. Росссия ТИВ раҳбари Сергей Лавров турли мамлакатлардаги сайловларда гўёки Россия аралашуви борлиги ҳақидаги хабарлар бирор бир далилга асосланмаганини маълум қилган эди.\nАҚШ президенти сайловлари 3 ноябрь куни бўлиб ўтади. Давлат раҳбари лавозимига Республикачилар партиясидан амалдаги президент Дональд Трамп ва демократ Жо Байден даъвогарлик қилмоқда.